הוועדה לביטחון לאומי, כנסת 25, פרוטוקול מספר 9, 2023-03-16 00:00

צביקה פוגל: כן

שמעון לנקרי: אתה תראה את זה

שמעון לנקרי:  אתה שינית לי את כל הלו"ז, אני לא הייתי אמור להיות פה, זה ישיבות הנהלה שלנו בתל אביב, אבל הוועדה באה, עשינו שיפטינג והזזנו את העסק

שמעון לנקרי:  אז אני לא אהיה איתכם בסיור, אבל במפגש הזה בהחלט

שמעון לנקרי:       העיר באמת, אני אומר, עיר סוציו 4 אמנם, אבל רמת השירותים העירוניים היא סוציו 10

שמעון לנקרי:  ברמת השירות לתושב, אין שירות שהתושב צריך ואנחנו לא ראשונים שם

שמעון לנקרי:  אני לא אגיד, פה ושם יש תקלות ובעיות, לפעמים מישהו זורק אבן פה ולפעמים מישהו מכה איזה ילד פה, אבל אני חושב שאירועים כאלה יהיו ותמיד יהיו גם אם יהיה פה peace and love, תמיד יהיו אירועים

שמעון לנקרי:  רק על הירח, אנחנו אומרים, אין תקלות, איפה שאין אנשים אין תקלות

שמעון לנקרי:  איפה שיש אנשים תמיד יהיו

שמעון לנקרי:       עוד מסקנה שאני אומר פה באופן נחרץ, אם עד לפני האירועים הסיפור הלאומני והפשיעתי היה סיפור נפרד, אני אומר לך היום בוודאות שכל מה שהוא פשיעה הוא לאומני

שמעון לנקרי:  הסיפור שהשב"כ אומר, לא, זה המשטרה, זה לא אני, הוא נגמר במדינת ישראל

שמעון לנקרי:  כל פשיעה שערבי עושה כנגד יהודים זה על רקע לאומני, זאת אומרת יש בו אלמנטים לאומניים, לא רק אלמנטים של גניבה או זה, הוא עושה את זה גם על הרקע הזה

שמעון לנקרי:  למה? בגלל ההסתה, בגלל הרשתות, בגלל הזה

שמעון לנקרי:  נגמר הסיפור של רק פשיעה של ערבים ליהודים

שמעון לנקרי:  נגמר

שמעון לנקרי:  כל פשיעה חקלאית היא פשיעה לאומנית, כל פשיעה שקורית פה נגד יהודים היא פשיעה ברמה של לאומנית, לא רק עבריינית

שמעון לנקרי:       היו פה כל מפקדי השב"כ, היה רונן, היו כולם, הצגתי להם את התפיסה הזאת

שמעון לנקרי:  קשה להם לקבל את זה מהסיבה הפשוטה, שהם פתוחים באלף גזרות, ביהודה ושומרון, ולהתעסק גם עם האמירה הזאת זה סיפור, כי אז מה? הם יתחילו לבדוק כל – חד משמעית אני אומר את זה, בשנים האחרונות הסיפור הלאומני תופס יותר מקום במדינת ישראל

שמעון לנקרי:  רואים את זה בדרום, יש את זה גם בצפון

שמעון לנקרי:  ואני יכול להגיד גם דבר מנגד, בצפון לפחות היהודים והערבים רוצים לגור ביחד

שמעון לנקרי:  אתה רואה פה בכפרים, רוצים לשתף פעולה, רוצים לגור ביחד, ובעיקר ערביי עכו שבשנה שאף אחד לא ביקר פה מצטערים

שמעון לנקרי:       אתה יודע, בהתחלה אמרו לא, זה קומץ

שמעון לנקרי:  זה לא קומץ

שמעון לנקרי:  זה היה גל של שנאה שאי אפשר היה להסתיר אותו

שמעון לנקרי:  לכן אנחנו מסתכלים על העניין הזה, הפקנו את הלקחים בהיבטים של המנהיגות, של החינוך, של התרבות, אנחנו מחברים חזרה, ותוך שנה יצאנו – אני יכול להגיד שעדיין כל אחד שרוט בתוכו על מה שקרה, אבל התעסקנו עם פרקטיקה

שמעון לנקרי:  במקום להתעסק עם העניין עצמו החיבורים היו באמצעות דברים שהם פרקטיים, בואו נגביר את הפעילויות, בואו נעשה עוד דברים, בואו נעשה עוד שיתופי פעולה

שמעון לנקרי:  נעשה נעשה נעשה, ככה זה יחבר חזרה את הדברים

שמעון לנקרי:       אני יכול להגיד לך שבתחום התיירות עכו חזרה להיות מלאה בתיירים, מפוצצת בתיירים, באים לפה מעל שני מיליון תיירים בשנה

שמעון לנקרי:  גם באירועי תרבות אתה רואה יותר

שמעון לנקרי:  העסק חזר, אבל כל אחד בתוך תוכו האמון לא חזר, אתה רואה שבמדינה יש חוסר אמון בין היהודים לערבים, עדיין אתה רואה שיש חוסר אמון

שמעון לנקרי:  לא תראה יהודים מעכו הולכים לעיר העתיקה בהמוניהם כמו שבאים מבחוץ היהודים לעכו

שמעון לנקרי:  את זה לא תראה, את הסצנה הזאת לא תראה

שמעון לנקרי:  אתה תראה מעט מאוד, באופן יחסי למה שהיה קודם

שמעון לנקרי:       זה החלק שלי

שמעון לנקרי:  אנחנו יכולנו לשבת ולמרר ולבכות, אבל החלטנו לעשות דברים והאסטרטגיה שנקטנו בה זאת האסטרטגיה של לא אמירות של חיים משותפים, זה שטויות במיץ עגבניות, אלא הפרקטיקה

שמעון לנקרי:  אנשים אוהבים דברים פרקטיים, אוהבים ללכת ברחובות, לקנות בחנויות, לעשות פעילות ספורט ולעשות פעילות תרבות ולעשות פעילות, זה חיבר חזרה את הדברים

שמעון לנקרי:  אמון? אולי כשיבוא המשיח

צביקה פוגל: לפני שאתה מתחיל בכמה מילים ודווקא מפני שזה מוקלט, אז כל מי ששומע אותו פעם ראשונה, זאת האמת

צביקה פוגל:  אני שמעתי אותו לפני 13 שנים, הייתי ראש המועצה הממונה בטובה זנגרייה ובאתי לפה בתור אורח - - -     

שמעון לנקרי: טובה זנגרייה זה בדיוק היישוב של הכי לאומנות

קריאה: סמל המשילות

שמעון לנקרי: כן

שמעון לנקרי:  הכי הכי

שמעון לנקרי:  כאילו אם היית בוחר בצפון יישוב זה היישוב

קריאה: כל תפקיד אחרי זה קל

צביקה פוגל: הייתי אורח פה יחד עם עוד ראשי רשויות ושמענו את החזון של ראש העיר, ואני שמח לשמוע שמה שאמרת אז באמת התקיים היום, כך שאני יכול להעיד על זה שמה שאתה אומר ומתפאר פה, בצדק, יש לך את הזכויות

צביקה פוגל:       קודם כל משהו אישי, עכו היא מקום הבילוי שלי ושל משפחתי, זאת אומרת קולינריה אנחנו באים לפה

שמעון לנקרי: אז לאיפה רצית לבוא, בטובה זנגרייה?      

צביקה פוגל: אני גר במשמר הירדן, שזה לא רחוק, אז אני מגיע לכאן ליהנות מהקולינריה שיש כאן ומתחנת הרכבת שיש כאן ואנחנו צרכנים, בוא נגיד ככה, אני מהווה חלק קטן מההכנסות שלך בעירייה

צביקה פוגל:       הוועדה לביטחון לאומי שבראשותי מתעסקת בנושא היערכות לרמדאן תחת לקחי 'שומר החומות' שלפני שנתיים, של 2021, מתוך כוונה לראות מה אנחנו עוד יכולים לעזור עם משרדי הממשלה כי אני כגורם מבקר ומפקח יכול לבוא בסוף הביקור, לא יכול, צריך לבוא בסוף הביקורים או הסיורים ולשים למשרדי הממשלה המלצות מה לעשות כדי לשפר את ההיערכות ואת המוכנות

צביקה פוגל:       בחלק מהמקומות אנחנו מחקים את מה שראינו, זאת אומרת אם מה שנראה פה יהיה ראוי לחיקוי אנחנו נמליץ אותו למקומות אחרים

צביקה פוגל:  יש לא מעט ערים מעורבות שמתמודדות עם העניין הזה, יש כאלה שמתמודדות עם זה בפעם הראשונה ולא יודעות שהן הולכות להתמודד עם זה

צביקה פוגל:  למשל העיר שבה גדלתי, באר שבע, עוד לא מבינה שהיא תצטרך להתחיל להתמודד עם זה עם 14,000 ערבים או מוסלמים שעברו לגור בתוך העיר הזאת

צביקה פוגל:       זה הולך ומתפתח וזה משהו שאנחנו צריכים לדעת לחיות איתו והלוואי שנגיע לרמה שראש העירייה מדבר על זה, זה הדבר הנכון, הדו קיום הזה וההבנה שעדיף לחיות ביחד מאשר למות אחד ליד השני

צביקה פוגל:  אני מקווה שזה באמת יעבור לכל מקום שאפשר להעביר את זה, וזה הרעיון, בשביל זה הגענו לכאן, ללמוד, לראות, ואנחנו נצא מפה ונוציא את ההמלצות שלנו

צביקה פוגל:  אני חייב לומר לך, אדוני, עשינו כבר ביקור בכרמיאל, עשינו ביקור בחיפה, כך שבסוף מצטיירת לנו פה תמונה צפונית

צביקה פוגל:       אני גר במשמר הירדן אז אני מכיר את מה שקורה במבואות חרמון

צביקה פוגל:  עד לא מזמן הייתי מפקד יחידת חילוץ גולן, משם אני מכיר את פרץ, מהמגעים שלי עם מד"א, כך שאני גם יודע מה קורה בגולן

צביקה פוגל:  יש לנו פחות או יותר תמונה של לבוא ולהגיד עד כמה אנחנו ערוכים באמת למרות שהזמן קצר, הרמדאן זה כבר בעוד עשרה ימים, אז כדאי שנהיה מוכנים אליו

צביקה פוגל:      אז תודה רבה לכל מי שהצטרף לביקור הזה, זה מאוד חשוב לנו, כל מה שיש לכם לומר תאמרו, אנחנו נרשום את זה, אנחנו נלמד את זה ואנחנו נתייחס לזה

צביקה פוגל:  לא באנו לכאן כדי לסמן וי, באנו לכאן כיום עבודה מאוד ברור ומאוד מוחלט מבחינתכם

צביקה פוגל:  ותודה רבה לך שפינית את הבוקר בשבילנו

יניב אשור: אני חייב לומר ולציין שכל פעם אחרי ששמעון מדבר כולנו מתמלאים כוחות נוספים ובא לנו להתחיל את הכול מחדש

צביקה פוגל: אבל הוא רוצה לעזוב

יניב אשור: זו הבעיה שלנו

יניב אשור:  ברשותכם אני אעמוד בשביל להציג חלק מהדברים

יניב אשור:  נעים מאוד, ברוכים הבאים כולם

יניב אשור:  קוראים לי יניב, אני מנכ"ל עיריית עכו, בתפקידי הקודם הייתי ראש מינהל טיפול ואכיפה בעירייה, מנהל אגף הביטחון, ולפני זה במשטרה בתפקידים כאלה ואחרים, בין היתר גם צימודים ובילוש פה בתחנת עכו, פעם היה היל"פ, היחידה ללוחמה בפשיעה

יניב אשור:  זאת אומרת אני מכיר את העיר מהכובע הזה ומהכובע הזה עם כל האתגרים שנמצאים

יניב אשור:  גם התפיסה שלנו, הנושא של הביטחון, היא תפיסה שגם להביא אנשי משטרה, לדוגמה מנהל אגף ביטחון יחיאל מקיאס גם היה קצין במשטרה, יצא לפנסיה מוקדמת וחטפנו אותו ישר לפה

יניב אשור:       בשביל לקשור את הדברים ולהבין מה יכול לקרות צריך להבין מה היה ולכן התמקדנו במצגת הזאת קצת במה היה, למרות שקשה לנו לראות לפעמים את הדברים ולחזור על אותן צלקות אחורה

יניב אשור:       עכו מבחינת נתונים כלליים

יניב אשור:  העיר עכו כבר כ-60,000 איש, אשכול חברתי 4, החלוקה הדמוגרפית 70-30

יניב אשור:  עיר מעורבת, עיר שמחברת את כל הדתות השונות בתוך התחום הזה

יניב אשור:  וחשוב שתבינו, האירועים עצמם, מה קרה באירועים עצמם, באירועים עצמם אנחנו מדברים בסך הכול על נזק והשחתה גדולה מאוד של רכוש, אנחנו מדברים בסדר גודל של 70 מיליון שקל, זה על פי הנתונים של מס רכוש

יניב אשור:       אני רוצה לתת לכם את הסרטון שמרכז, סיכמנו את האירועים עצמם בשביל להבין את המשמעויות וקצת לפתח את זה יותר

יניב אשור:  (הקרנת סרטון)

יניב אשור:  כל האירוע התחיל כהפגנה לגיטימית, הפגנה שהידרדרה

יניב אשור:  אתם רואים את מאות האנשים? בתוך מאות האנשים היינו אני יחד עם מפקד התחנה ועוד 15 שוטרים שעומדים בחזית הכיכר למטה

יניב אשור:  דבר שהלך והידרדר, כשהתחילו לאבד את השליטה בתוך המרחב הזה של המנדטורי, פה בנקודה הזאת, עכו העתיקה התחילה לבעור בפנים, זאת אומרת לא הייתה יכולת להיכנס לתוך עכו העתיקה כי ניצלו את ההזדמנות בשביל לבצע את כל ההצתות

שמעון לנקרי: כל אלה עם הבנזין בכלא

יניב אשור: חשוב לציין שההפרדה בין ההצתות באירועים שהיו בעכו העתיקה לבין הלאומנות, שהמטרה של ההפגנה הייתה לאומנית, לבין ההצתות שהן פשיעה נטו, ניצול הזדמנות לפשיעה בשביל לסגור חשבון גם לקראת סחיטות באיומים והכול, כל בעלי הצימרים פה הם יהודים שלא שילמו את הפרוטקשן שלהם

שמעון לנקרי: וגם היום, אף אחד בעיר העתיקה לא משלם פרוטקשן

יניב אשור: בעכו העתיקה שרפו את כל העסקים של היהודים שם כפוגרום, רק מה לא נגעו? לא נגעו בבית הכנסת, בית הכנסת המרכזי בתוך עכו העתיקה, שהוא אחד המקומות היפים והמפוארים

יניב אשור:  מה שקשור לסמלי שלטון, הלכו עליו במקום הראשון, בנקודת משטרה, בנקודות שלנו

יניב אשור:       בתוך החלל הזה כיבוי אש לא יכולים להיכנס בלי ליווי משטרה, מד"א לא יכול להיכנס בלי ליווי משטרה ולא הייתה משטרה בשביל לקחת את הליוויים זאת

יניב אשור:  זאת אומרת הייתה תחושה של חוסר משילות

שמעון לנקרי: חוסר משילות, חוסר שליטה

יניב אשור: חוסר משילות זו מילה עדינה

שמעון לנקרי: כלום לא היה בעיר העתיקה

יניב אשור: בתוך כל התמונות האלה שאתם רואים וכל הסרטונים, מרביתם הם מצלמות שלנו

יניב אשור:  אנחנו יושבים במרכז ההפעלה שנראה למטה, אנחנו רואים את כל האירועים שמתרחשים או לקראת אירועים שמתרחשים ואין לנו עם מי לדבר בשטח

יניב אשור:  אתה רוצה לשדר ולהוציא החוצה את הדברים - - -     

שמעון לנקרי: כולם כלואים, אין עם מי לדבר

יניב אשור: פה זה על בניין העירייה, שבאו מכל המקומות

יניב אשור:  בתוך בניין העירייה, מי שיושב בתוך החפ"ק וסופג את כל זה זה שמעון, אני, יחיאל ואדם שנמצאים פה עם שאר הכוחות

שמעון לנקרי: אפילו את התיאטרון היהודי-ערבי הם שרפו

קריאה: זה בית מלון שהוצת, לא?      

יניב אשור: כן, מלון האפנדי

יניב אשור:  חשוב שתבינו, בלילה הראשון היו פה רק 15 שוטרים, 20 שוטרים בתוך המתחם הזה, בתוך שטח העבודה הזה

יניב אשור:  ריבוי זירות ואין לך לאיפה לרוץ

שמעון לנקרי: אגב, לפני שנתיים היו לנו רק 100 צימרים, היום יש כמעט 250, כאילו כל אלה ששרפו להם לא רק שיפצו, גם קנו עוד צימרים

שמעון לנקרי:  חוץ מבעל מסעדה אחד שעזב, שזה האיטלקי, מרקטו, כל היזמים, והגיעו עוד מלא יזמים ונהיה פה מטורף

יניב אשור: אני רוצה להשמיע עוד קטע אחד מסוים, ברשותך, בשביל שתבינו

יניב אשור:  כשאנחנו היינו בתוך ההפגנה, אני הייתי שם לסייע עם הפקחים, זה חסם פיקוד שכן הייתי רוצה שתטפלו, שהם נטולי סמכויות בפיזור הפגנה

יניב אשור:  יש כוח נוסף שביום יום מתגבר את המשטרה בעבירות איכות חיים - - -      

צביקה פוגל: סליחה שאני קוטע אותך, הפקחים האלה הם חלק מהשיטור העירוני היום?     

יניב אשור: כן

שמעון לנקרי: אתה ואני לא היינו מתקבלים שם, זה כל אחד 1

שמעון לנקרי: 90 מטר עם אצבעות כאלה גדולות

יניב אשור: מה אני אומר? אני אומר שאם יש את החבר'ה האלה במקום אתה לא יכול לא להתייחס אליהם

יניב אשור:  הדבר הראשון שעשינו, לנסות לבוא לסייע, אסור לנו להיכנס יותר מדי, אבל כשאנחנו נמצאים בהפגנה הזאת – אגב, ההפגנה הזאת התחילה מהודעה בווטסאפ

יניב אשור:  אז היה מה שנקרא מלחמה בין היהודים לערבים בכל הארץ איפה עושים הפגנות ואיפה - - -     

שמעון לנקרי: פה לא היה, אז הם התעצבנו ואמרו בואו נעשה גם בעכו

יניב אשור: אז מישהו חכם רשם בקבוצה, העלו את המפה של ההפגנות של החברה הערבית ולא הופיעה עכו, מישהו רשם: ולמה עכו לא פה? כי יומיים שהיינו בתוך כל המהומות הארציות עכו בכלל לא הייתה במפה

יניב אשור:  בעכו בכלל לא דובר

יניב אשור:  אמרו, אתם יודעים מה? בואו נעשה הפגנה של אחת שתיים שלוש שכולם אמרו לא יהיה כלום, לא יהיה כלום, לא יהיה כלום

יניב אשור:       האמת שכשאנחנו נמצאים בתוך ההפגנה הזאת ואנחנו מתחילים להבין את הדברים, אני עומד לצד מפקד התחנה, אני מקבל טלפון מתושבת העיר והיא שולחת לי הקלטה של מישהי שהיא מכירה ונמצאת בעכו העתיקה בתוך הסצנה הזאת של האוכל

יניב אשור:  (משמיע את ההקלטה)

יניב אשור:  היא צועקת הצילו, תצילו אותנו, זורקים עלינו אבנים, אני ליד מפקד התחנה, הוא אומר לי: אין לי כוחות, אני לא יכול להכניס אף אחד

יניב אשור:  הוא נמצא בעימות, כשנסייר אני אראה לכם את הציר של הנקודה הזאת

יניב אשור:       הדבר היחידי שאנחנו מסוגלים, וזה בדיוק הכוח שלנו ברשות המקומית זה לנסות – אנחנו לא בורחים מאחריות, בין הדברים ששמעון דיבר עליהם זה הנושא של האחריות

יניב אשור:  אני אומר ליחיאל: יחיאל, אתה על אזרחי, קח שני פקחים על אזרחי, אתם מכירים את העתיקה, תעשו סיבוב דרך ההגנה, דרך המגדלור, תיכנסו עד המסעדה עצמה

יניב אשור:  הוא לקח עוד שלושה-ארבעה אנשים איתו ועשו את כל האיגוף בשביל להגיע עד לשם, קיבלו מכות אחרי שזיהו אותם, קרעו אותם במכות, הוציאו את האנשים שצריך להוציא, גם המשטרה תוגברה בזמן הזה והיא נכנסה לסייע לתוך הנקודה הזאת

יניב אשור:      מה אני אומר? יש פה כוח רשותי עירוני שלא קיים באמת בשום מקום אחר שיודע לקחת אחריות ולבוא ולא להיות מובל, גם להיות מוביל

יניב אשור:  זה יבוא גם לידי ביטוי בפעולות הבאות שאנחנו נדבר עליהן

יניב אשור:  אז בסך הכול מכל האירועים האלה חטפנו הרוג אחד

יניב אשור:  יש לנו הרוג אחד, חמישה פצועים, סירות שנשרפו

יניב אשור:  הייתה תחושה של סגירת חשבון

שמעון לנקרי: כמה נשרפו, 11 סירות?      

יניב אשור: 11 סירות שנשרפו

יניב אשור:  אגב, התפיסה וההבנה של כל מפרי הסדר האלה זה מלכתחילה להרוס לנו את המצלמות לפני ביצוע המעשה, רק מה, בתפיסה הביטחונית שלנו כל מצלמה מגבה מצלמה

יניב אשור:  יש לנו גיבויים של אחד על השני, גם מצלמות סמויות או מצלמות דמה שאנחנו משחקים בתוך החלל הזה, מתוך תפיסת הביטחון שגם מי שהורס לי אני אקלוט מי זה ותמיד אנחנו תופסים

יניב אשור:      הנזק המשמעותי בעיקר היה פגיעה משמעותית בתחושת הביטחון

יניב אשור:  אחרי האירועים עצמם ראש העיר נתן לי משימה: יניב, אני לא מחכה לאף אחד במשטרה, קחו כסף, תבנו תכנית אמיתית לבנות את נושא תחושת הביטחון כולל ניתוח התשתיות הקריטיות, ניתוח אזורי חיכוך

יניב אשור:  ישבנו פה והצגנו תמונה מלאה לשר הקודם דאז, לסגן השר יחד עם המפכ"ל שהיה, ובאמת גיבשנו תכנית מסודרת שדיברה גם על נושא כוח אדם, גם על פעולות נלוות, לקחנו אחריות על כל התחומים

יניב אשור:      אחד הדברים המרכזיים שלקחנו, שהוא הכי חשוב, לדעתי, ברגע שזיהינו, לצערי אף אחד לא חשב על זה כנראה לפני, ניטור רשתות חברתיות

יניב אשור:  לקחנו חברה מיד אחרי האירועים, אחרי שזיהינו

יניב אשור:  אני עומד בהפגנה ואני מספר לשמעון, אני אומר לו: תשמע, זה לא להאמין, זה לא איזה השתוללות, זה באו מוכנים עם זיקוקים ועם הכול, אבל באו גם עם צלם נלווה שמצלם, מעלה את הסרטון, אומר לו: מוכן? מוכן, תראה לי איך

יניב אשור:  זאת אומרת הנושא של הרשתות החברתיות וההגברה של האש הזו, לקחנו אחריות ויש לי היום חברה שמנטרת רשתות חברתיות, גם יהודיות, גם ערביות, גם כל מה שקשור לעכו

קריאה: היא מחוברת למשטרה?      

יניב אשור: הם מקבלים ממני כל פעם את הממצאים

יניב אשור:  היא לא מחוברת למשטרה, הם מקבלים מאיתנו את החומרים

מירב וגנר: בתפיסת הפעלה, אני אציג את זה ב'סייף סיטי', יש פונקציה שנקראת מש"ק תודעה שאמורה לעסוק בכל

יניב אשור: היום יש מש"ק תודעה בכל המשטרה

יניב אשור:  אנחנו לא חיכינו, מיד אחרי האירועים התחלנו לזהות

יניב אשור:  אגב זיהינו מובילים בתוך הניטורים האלה לאומניים שלימים הפכו להיות רוצחים של ילדה יהודייה פה, שמשלב ראשוני כבר ניטרנו אותם כבעייתיים

יניב אשור:  אנחנו לא שומרים שום דבר אצלנו, כל החומרים האלה, השב"כ מקבל ממני העתק בנושאים שקשורים אליו, המשטרה מקבלת ממני העתק בנושאים שקשורים אליה ואנחנו בונים תכניות עבודה לתופעות שמתחילות לנו במרחב העיר

יניב אשור:       אחת מהן למשל בנושא משילות בכלל זה לקיחת אחריות

יניב אשור:  אף אחד בשום רשות מקומית לא מתעסק בפלישות לשטחים משותפים

יניב אשור:  שטח בבלוק שמשתלטים - - -     

שמעון לנקרי: מה זה פלישה? זה כאילו יש לך מרפסת ואז אתה פולש למרחב הציבורי וזה נחשב כאילו הגינה שלך

שמעון לנקרי:  כמה כאלה פלישות יש? היו?      

יניב אשור: אנחנו נכון להיום פינינו קרוב ל-200 פלישות

שמעון לנקרי: בא טרקטור, נותנים התראה, אתה לא מפנה? טראק, עם הגדרות ועם הכול, מפנים הכול

יניב אשור: זה תחום שכל רשות מקומית תגיד לך שזה שטח משותף, צריך שהשכנים יגישו כולם תלונה

יניב אשור:  איזה שכן יגיש תלונה נגד איזה גבר כזה או איזה חמולה כזאת שתבוא ותעשה לו את הדברים האלה? זאת אומרת אם אנחנו מתערבים במקלטים המשותפים, ובמקלטים המשותפים האלה מצאנו סמים, מצאנו נשקים, מצאנו אלף ואחד דברים של פעולות של כוחנות, יש עבירות אלימות בחניה, יש עבירות אלימות במרחב המשותף, זה המקום שאף אחד מכל מי שיושב פה לא לוקח אחריות, רק הרשות המקומית

יניב אשור:  הרשות המקומית נכנסת ומטפלת במקלטים מהשתלטויות ובפלישות בשטחים משותפים

יניב אשור:       כמובן שכל הדברים האלה, לקח לנו זמן וצעדים, גם לעבור את היועצים המשפטיים, גם של המשטרה ושל כולם, בשביל להגיד להם: חבר'ה, אנחנו פועלים, בסמכות שלנו

יניב אשור:  יש פה יתרון שאני חושב שהרבה רשויות לא מנצלות את זה

יניב אשור:  זה שהמשטרה היא משטרה, לא המשטרה תטפל במשילות

יניב אשור:  מי שצריך לטפל במשילות זה הרשות המקומית יחד עם כל מי שיושב פה

יניב אשור:  יש לי סמכות שלהם אין

שמעון לנקרי: קח דוגמה קורקינטים

שמעון לנקרי:  אתה יודע מה קרה עם האופניים החשמליים והקורקינטים? לפני ארבעה חודשים התחלנו לקבל הרבה תלונות, נוסעים בפראות וזה וזה וזה, קראנו למשטרה, עשינו תכנית, המשטרה פירקה, מאפס דוחות כמעט, אולי 20 דוחות, לכמה הגענו? ל-1,200 תלונות

שמעון לנקרי:  יענו אתה לא יכול לזוז במרחב או עם קורקינט או עם אופניים בלי שתקבל דוח

שמעון לנקרי:  גם עבריין יילך עם קסדה, ייסע עם קסדה באופניים שלו

שמעון לנקרי:  זה נהיה אטרף

קריאה: אנחנו נראה את זה בטיול

שמעון לנקרי: אבל אני רוצה לעשות קצת צדק, יניב

יניב אשור: אני גם אתן חלק מהדברים

שמעון לנקרי: בדיוק, המשטרה איתנו, זה חלק מאיתנו

יניב אשור: מה שאני רוצה לומר, לצערי מההבנה את המרחב המוניציפלי לא הרבה רשויות מקומיות לוקחות אחריות

יניב אשור:  אנחנו לוקחים אחריות, לוקחים אחריות כשיש תחנת סמים שפעילה ומשפיעה על המרחב הציבורי

יניב אשור:  לי יש סמכות לעבוד תחת מבנה מסוכן, יש לי סמכות לעבוד בשביל לבדוק ייעודי קרקע, יש לי סמכות בשביל להגיע עד לביצוע הריסה

יניב אשור:  לא לאיים בהריסה, אלא אנחנו עושים הריסות בפועל

יניב אשור:  אנחנו עושים אטימות בפועל, זה מה שנקרא המחוות המשותפות שלנו

יניב אשור:  ובעבודה, מפקד התחנה או בכלל פיקוד התחנה ופיקוד המרחב יחד איתנו

שמעון לנקרי: אני מדבר עם מפקד התחנה פעמיים ביום

יניב אשור: מה זה פעמיים?      

שמעון לנקרי: אני פעמיים

יניב אשור: אנחנו אחת לשעה על כל מיני דברים הכי קטנים כי נכון להיום התפיסה של כל אירוע קטן היא מאוד משמעותית וזו התפיסה המוניציפלית

יניב אשור:  התפיסה המוניציפלית שלנו, עקרונות החלונות השבורים, באה לידי ביטוי פה

יניב אשור:  באופן חד משמעי

שמעון לנקרי: בצורה אובססיבית

שמעון לנקרי:  אתה תלך פה אתה תראה עוד משהו

שמעון לנקרי:  בבניינים המשותפים ששיפצנו את המקלטים, אתה מכיר את זה גם מבאר שבע, כל עיר במדינה, אז יש מקומות שגרה אוכלוסייה חלשה שבצמחייה אף אחד לא מטפל, הבלוק נראה כמו הפרצוף של פטרו, למה? תיבות הדואר שבורות, לא מטפלים

שמעון לנקרי:  אנחנו לקחנו אחריות גם על זה, לשפץ בניינים שלמים של אוכלוסייה חלשה, שיפצנו כבר 214 בניינים, משהו כזה, מתוך ה-400 שמיפינו ששם הם לא יודעים לנקות

שמעון לנקרי:  הם לא יודעים לסדר, הם לא יודעים לעשות גינון, אז אנחנו לקחנו חברה שעושה להם את הגינון, עושה להם את הניקיון, מסדרת להם את המרחב

שמעון לנקרי:  לא תמצא בלוק מהבלוקים שאנחנו גדלנו בהם שהוא לא מגוּנן

שמעון לנקרי:       כל העיר, אני מדבר איתך על 60,000 תושבים, מגוּנן, נקי, מסודר

שמעון לנקרי:  למה? כי הזנחה מביאה פשיעה

שמעון לנקרי:  אתה תסתכל היום, 60,000 תושבים, סע בכל הבלוקים שבנו בשנות ה-50, תראה למטה, הכול מגוּנן, הכול נקי

שמעון לנקרי:  זה חלק מהתפיסה של לא לתת לעסק להידרדר ליותר גרוע

יניב אשור: מה שרציתי לומר ולזקק את זה, שאי אפשר לצפות מהמשטרה לפעול לבד מול כל נושא המשילות

יניב אשור:  רשות מקומית שלא לוקחת אחריות גם על הדברים ששמעון אומר ועל מושגים נוספים שהם לא בחזקתם בסמכות, לרשות מקומית יש הרבה סמכויות שיכולות להביא לפתרון מהשורש

יניב אשור:  תחנת סמים, אתה לא תפתור אותה בתפיסה של נרקומנים, או רק להחליף את הקוף שנמצא בתוך התחנה, אנחנו מכירים את זה, אנחנו מצאנו את הדרך איך לפעול במסגרת חוק רישוי עסקים, איך לפעול במסגרת ייעוד הקרקע, איך לפעול במסגרות של מבנה מסוכן בשביל להגיע למצב של ביצוע ההריסות האלה יחד עם המשטרה

יניב אשור:  וזו הסגולה של האנשים שנמצאים בנקודה הזאת של התחנה, למה? בלי הקסדה והשכפ"ץ של המשטרה אנחנו לא יכולים להתקיים

יניב אשור:  זאת אומרת כשיוצאת הודעת דוברות ששמה את המשטרה בפרונט יותר קל לנו להמשיך לעשות את הפעולות שלנו, כי למה?      

שמעון לנקרי: כי אז יש איומים פוליטיים

יניב אשור: לא רק, יש איומים פיזיים

יניב אשור:  העיר הזאת, בעלי התפקידים ברשות המקומית פה, בעלי התפקידים שלאורך השנים עם הכי הרבה מאוימים שהיו בכל הרשות

שמעון לנקרי: בוא נגדיר את זה ככה, ראש העיר היחידי שנרצח במדינת ישראל זה מי שאתה עכשיו מדבר איתו

שמעון לנקרי:  היה ראש ממשלה שנרצח, היה שר שנרצח ואני כבר הייתי על הרצפה מת

שמעון לנקרי:  קיבלתי כדור מטווח אפס

שמעון לנקרי:  היו אלפי ראשי ערים במדינת ישראל, היחידי שירו בו זה אני, רק אלוהים החיה אותי

צביקה פוגל: שפגעו אתה מתכוון

שמעון לנקרי: לא, זורקים ומאיימים חופשי על הרבה, אבל לבוא לבן אדם, רעול פנים, מטווח אפס לירות בו, זה בי, ורק אלוהים חס על חיי והחיה אותי חזרה ואני פה יושב

שמעון לנקרי:  בגלל זה המשכתי, אגב, עוד קדנציה

שמעון לנקרי:  כאילו רצו ליירט אותי קודם אז לא רציתי לעזוב, אמרתי, אה, רציתם? אז עכשיו אני אמשיך עוד קדנציה אחת וזהו

שמעון לנקרי:  זו הקדנציה הנוספת שהוספתי

יניב אשור: לכן יש משמעויות מאוד גדולות שאם יש לנו את השותף הנכון, במקרה הזה המשטרה שיודעת להבין ועושים את זה ביתר שאת בצורה יותר חכמה

יניב אשור:  קח את היום, היום בזמן הזה שאנחנו מדברים המשטרה יזמה איזה שהיא אטימה של תחנת סמים

יניב אשור:  אני יכול לדבר בגלוי?      

שמעון לנקרי: 50 שנה פעלה תחנת סמים גדולה וסוף סוף באמת המשטרה עשתה שם –      

צביקה פוגל: כמה שוטרים יש לך בכל נקודת זמן בתחנה?      

רפאל אדרי: בסביבות ה-65 שוטרים

צביקה פוגל: בכל נקודת זמן?      

רפאל אדרי: כן

שמעון לנקרי: אם אתה שואל אותי צריך יותר

צביקה פוגל: כמה התקן שלך?      

רפאל אדרי: 150, אנחנו בתקינה מלאה

שמעון לנקרי: אחרי המהומות תקינה מלאה, לפני המהומות חפש את השוטרים במשקפת

שמעון לנקרי:  זה עצבן אותנו

שמעון לנקרי:  לוקחים 40 שוטרים לפה, לוקחים 40 שוטרים - - -     

צביקה פוגל: זאת התמונה בכל המרחב?      

מירב וגנר: המרחב שלנו שונה ממרחבים אחרים בארץ, גם צריך לזכור שאנחנו פריפריה, אז אנחנו למשל במרחב ב-94% איוש, אנחנו ממש מלאים

צביקה פוגל: אני מכיר את מרחב כנרת, כי שם אני עבדתי, התמונה הרבה יותר גרועה

מירב וגנר: גם מרחב כנרת היום התחיל להתמלא

מירב וגנר:  בגלל שיש היום ויסות של שוטרים אז גם כל מחוז צפון, מחוז חוף, הם כמעט באיוש מלא, ממש בפערים, למעט מרחבים שהם קצת יותר מורכבים כמו מרחב מנשה

מירב וגנר:  אז למעשה יש הרבה שוטרים שמן הסתם גרים פה, ומעבר לזה שהמשטרה גם אחרי הקורונה, אנשים למדו להעריך את מקום העבודה, זה מעבר למשמעות שהוא נותן, מעבר לעניין שהוא נותן, גם הנושא של הביטחון התעסוקתי

מירב וגנר:       כאן חשוב לציין, תחנת עכו בעבר הייתה ביחד עם הכפרים, מה שהיום תחנת גליל מערבי

מירב וגנר:  פיצלו אותה, הקימו את תחנת גליל מערבי, היא נשארה בתקינה מאוד מאוד גרועה ביחס לאוכלוסייה שהיא נותנת לה שירות ובנוסף לזה ה'סייף סיטי', שאני ארחיב כשאנחנו נסייר שם, שזה עוד תוספת של עוד 30 שוטרים שהתחנה קיבלה

מירב וגנר:  אז יש פה באמת חיזוק מאוד משמעותי

שמעון לנקרי: מה אמרתי? שאחרי אני יכול להגיד שיש פה מסה קריטית של שוטרים, אבטחה, פיקוח

שמעון לנקרי:  יש לנו אפשרות לתת מענה

מירב וגנר: וגם כוחות עתודה, יש כאן מג"ב שיושב בתוך עכו, כולל פלוגת סיירות

מירב וגנר:  יש כוח עתודה שאם חלילה קורה משהו היום אז יש גם כוח של מג"ב שהוא נמצא, הוא ישן שם, סידרנו להם גם מקומות לינה

מירב וגנר:  זה מעבר לשוטרים

צביקה פוגל: הם לא ינטשו את התחנה?     

יניב אשור: לא, יש פה לוחמים

יניב אשור:  רק רציתי לומר, אם דיברת על צרכים או פערים, זו התכנית שהצגנו שבוע אחרי המהומות

יניב אשור:  אחרי שגיבשנו את התכנית זה היה בדיוק מה שגיבשנו אל מול מערך השיטור העירוני

יניב אשור:  היום היחס בגלל סוציו 4 והשתתפות המשרד לביטחון לאומי, ההשתתפות הנמוכה, אנחנו מבקשים להעלות את ההשתתפות הזאת שנוכל לגייס יחס של אחד לאחד

יניב אשור:  הוא מאוד משמעותי והוא פורץ דרך, הוא פורץ דרך בהרבה בעיות באיכות החיים ונותן את התחושה - - -      

צביקה פוגל: החבר'ה שהם פקחי עירייה והצטרפו לשיטור העירוני עברו קורס?      

קריאה: כולם עברו, בלי יוצא מהכלל

יניב אשור: אני רוצה להעיר לך משהו לגבי הדבר הזה

יניב אשור:  אצלי כל הפקחים, לא משנה מי הם ומה הם, אם זה פקח חניה, אם זה פקח בעתיקה, אם זה שיטור עירוני, הם עוברים את כל ההכשרות

יניב אשור:  הדבר הכי עקום שיכול להיות, שפקח חניה שהוא נציג המשילות והאכיפה יראה עבירה של קורקינט ולא תהיה לו את הסמכות לעשות את זה, או לא תהיה לו הסמכות להתערב באירוע

יניב אשור:  זאת אומרת כולם שווים, כולם רב תכליתיים, לכן אני יודע לשחק בתוך העולם הזה

יניב אשור:       אז הדבר הזה זה אחד החוסרים הגדולים

יניב אשור:  מה שנקרא הקמת משטרת תיירות, היום לקחו את המודל המלא, זה ה'סייף סיטי', ההקמה בעכו עתיקה, בא לידי ביטוי כבר בשלב הזה שהמשטרה הכניסה לזה גם אלמנטים טכנולוגיים ודברים נוספים

צביקה פוגל: יש לזה חיקוי גם במקומות אחרים

יניב אשור: בדיוק

יניב אשור:  הדבר היחידי שאנחנו פועלים היום, ומירב מאתגרת אותי כל פעם בנושא של השיטור ונקודת השיטור הימי שאנחנו רוצים לגבש אותו עם השיפוץ של הנמל

צביקה פוגל: לאה, בנושא של השיטור הימי, אנחנו צריכים לדבר עליו בכלל, זה עלה אצלי השבוע גם כן ממקום אחר

שמעון לנקרי: חייבים, כי בים יש גם עבירות שקורות

צביקה פוגל: יש כמה ערים שיש להן חוף

שמעון לנקרי: יש התנהלות של סירות ופראות וכל מיני ומישהו צריך לטפל בזה

שמעון לנקרי:  אנחנו לא יודעים לטפל בכאלה דברים

יניב אשור: זה חלק ממחולל הפשיעה

יניב אשור:  לא רק אנחנו אומרים המשטרה, אנחנו אומרים גם אנחנו, איפה האחריות של הרשות המוניציפלית בשביל להגביר את נושא המשילות

יניב אשור:  אנחנו לא מסתכלים על זה תחת מקום מאוד צר

יניב אשור:  מדברים על תכנון ובנייה, מדברים על רישוי עסקים, מדברים על הווטרינריה ומה שנקרא הוספת מוקדנים חיים

יניב אשור:  אנחנו נרד למוקד ואנחנו נדבר על זה בצורה נפרדת

יניב אשור:  סך הכול מה שאני רוצה לומר, אני רוצה לומר שיש שיתופי פעולה

יניב אשור:  בסוף הכול אישי וככל - - -      

שמעון לנקרי: לא בסוף, בהתחלה

יניב אשור: אני אומר בסוף, כי אני למד את זה בניסיון המוניציפלי הזה כל יום

יניב אשור:  כשיש קשרים אישיים מצוינים של רשות מקומית שיודעת לתת מענה, הוא צריך מחר שופל הוא מקבל שופל, הוא צריך מחר אנשים לאיטום הוא מקבל אנשים לאיטום, הוא צריך כב"ה באירועים גדולים הוא מקבל

יניב אשור:  כל מה שהוא צריך הוא מקבל

יניב אשור:  אמת או לא, ברסנו? שיתופי הפעולה ברמה האישית הם מאוד מאוד משמעותיים, מעבר לתפקיד שלך ויש פה איזה שהיא נוסחה שלא קיימת בהרבה מקומות וזו ההזדמנות גם להגיד תודה לכולם

כפיר יהודה: הערה חשובה

כפיר יהודה:  יש בעכו, שאין במקומות אחרים בארץ, וזה שובר השוויון, לדעתי, זה הרגל המסיימת

כפיר יהודה:  הם מחזיקים פה אגף שלם של תביעה עירונית, יש פה רגל מסיימת

שמעון לנקרי: סגירת מעגל

כפיר יהודה: במקרים אחרים שהמשטרה עושה מאמצים עילאיים, משקיעה משאבים, יוצרת ראיות, אין רגל מסיימת, לא רק שזה לא תורם למאבק, אלא פוגע במאבק בכך שהעבריין רואה שלא סוגרים איתו את המעגל

כפיר יהודה:  לכן, במיוחד ברשויות הערביות, והייתי עם ראש העיר בכנס ראשי הערים, אתה אמרת את זה לראש עיר שישב לידך, הם צריכים לקחת דוגמה ולפתוח אצלם מערכת תביעה עירונית עם המשרד לביטחון לאומי, לשכנע אותם, תוך אתגרים לא פשוטים, זה לא המקום לפרט, אבל זה גם צריך לעלות, הרגל המסיימת

כפיר יהודה:  הרגל המסיימת היא מטעם העירייה

צביקה פוגל: הערה חשובה מאוד

צביקה פוגל:  אני אבקש מכם, מי שרוצה להתייחס, בואו נצא מתוך הנחה פחות אופטימית מראש העיר שבמהלך הרמדאן הקרוב, מכיוון שהפוטנציאל הנפיץ קיים, שזה יקרה שוב פעם פה

צביקה פוגל:  לא מתוך יוזמה פנימית, אלא דווקא מתוך יוזמה חיצונית, כלומר יבואו לפה גורמים שינסו ללבות את האש כאן

שמעון לנקרי: התחלתי להגיד משהו

שמעון לנקרי:  אם עד לפני המהומות דקה קודם הייתי אומר לך שפה זה לא יקרה, אחרי אני אומר קודם כל זה יכול לקרות, כל רגע זה יכול לקרות

צביקה פוגל: ואני רוצה לדעת האם אנחנו ערוכים לאירוע שכזה, שבא מבחוץ, לאו דווקא מבפנים

צביקה פוגל:  מבפנים אני מניח שיהיה יותר קל לאתר ולטפל בזה

צביקה פוגל:  זאת אומרת אם זה יגיע מבחוץ, האם אנחנו יודעים או נערכים או ערוכים לעניין הזה, ואם לא, איפה אתם רואים פערים

צביקה פוגל:  תגידו כדי שנצא מפה ונלך למשרדי הממשלה השונים ונדפוק על השולחן

צביקה פוגל:  בבקשה

אלי פרץ: אני רוצה מהצד של מד"א להגיד כמה דברים

אלי פרץ:  דבר ראשון, יש לנו פה שיתופי פעולה מדהימים עם ראש העיר, עם המנכ"ל, יחיאל הקב"ט, עם כל מנהלי המחלקות, עכו זו עיר לדוגמה לניהול עם שיתופי פעולה עם כל גורמי החירום

אלי פרץ:  אין בעיה שאני משתף את ראש העיר, את המנכ"ל, את הקב"ט שזה לא נפתר בדקה, שתיים

אלי פרץ:  אם זה בתקופת הקורונה, אם זה בתקופת 'שומר החומות'

אלי פרץ:       אם אנחנו עכשיו פה מתכנסים בנושא של ההפס"דים לקראת הרמדאן, יש כמה דברים שצריך לדעת

אלי פרץ:  דבר ראשון, לגבי 'שומר החומות', אני גם חייב לציין, שלושה ימים ראשונים של 'שומר החומות' לי אישית זה היה מאוד מאוד קשה, המשטרה הייתה קצת בחסר כוח אדם בעיקר

אלי פרץ:  אנחנו חתרנו למגע כמעט בלי אף אחד מאחורינו

צביקה פוגל: היה לך אז ויש לך היום מספיק חובשים, פרמדיקים, אנשים?      

אלי פרץ: היום מבחינתנו אני רק רוצה להגיד, שתדע גם את התמונה מהצד שלך, אני חושב שאנחנו גם בשיתוף פעולה חזק מאוד עם המשטרה, אנחנו יושבים מול מפקד התחנה שהגיע, התחלפו שניים עכשיו, סך הכול יש התקדמות משמעותית לפי הדיווח, גם בכוח אדם וכו'

אלי פרץ:  אני סומך על המשטרה, מכיר את המשטרה הרבה שנים, אני יודע, יש שם קצינים מצוינים, אבל היה חסר את כוח האדם, אבל ברגע שהגיע כוח אדם, הגיע משמר הגבול והיו שם כוחות זה היה שונה לגמרי

אלי פרץ:       רכבים שלנו גם נפגעו

אלי פרץ:  אני לא יודע אם זה נכנס בסטטיסטיקה שלך, אבל גם האמבולנסים שלנו נפגעו בזמן המהומות

אלי פרץ:  אנחנו בסך הכול גם בשגרה וגם בחירום עם כוחות גדולים מאוד של מד"א

אלי פרץ:  יש לנו פה מתנדבים גם מהמגזר הערבי בכמות שזה יוצא כמעט עכשיו שני שליש מהמגזר, שליש מהיהודים

אלי פרץ:  זה יפה מאוד

צביקה פוגל: גם פרמדיקים?      

אלי פרץ: פרמדיקים פחות, יותר נהגים, יותר חובשים ויש ממש שיתוף פעולה מלא עם המתנדבים מצד המגזר, הם מגיעים מכל המקומות

אלי פרץ:  פתחנו גם נקודת אמבולנס קהילתי בתוך העיר העתיקה

יניב אשור: עם ציוד ייעודי לסמטאות

אלי פרץ: תושב המקום מהמגזר מאייש את הנקודה הזאת וזו נקודה חשובה

צביקה פוגל: לאן אתם מפנים?      

אלי פרץ: אנחנו מפנים לבית החולים בנהריה

אלי פרץ:  יש מקרים שאנחנו מפנים לבית חולים ברמב"ם, אבל בסך הכול בית החולים המרכזי פה זה בית החולים בנהריה

אלי פרץ:  אנחנו היום עם כוחות גדולים, הגדלנו את כמות המתנדבים בצורה משמעותית ביותר

אלי פרץ:  יש לנו קרוב ל-200 מתנדבים בוגרים בעכו, כמות ממש משמעותית

אלי פרץ:  לפעמים בהרמת כוסית קשה להכיל אותם

אלי פרץ:  זו באמת כמות ענקית של מתנדבים

אלי פרץ:      מבחינת הכמות של האמבולנסים אנחנו בכמות מאוד גדולה, יש לנו 12 אמבולנסים, שתי ניידות טיפול נמרץ

אלי פרץ:  רק בקריאה אחת אנחנו יכולים לאייש את כל האמבולנסים באופן מיידי

אלי פרץ:  יש לנו שיתוף פעולה מאוד חזק גם עם המשטרה וגם עם הכיבוי וביחד עושים עבודה מצוינת

צביקה פוגל: מי מתגבר אותך אם צריך?      

אלי פרץ: אני קודם כל דאגתי לעצמי שאני מתגבר את עצמי, יש לי פה 200 מתנדבים, יש לי אמבולנסים

אלי פרץ:  אם צריך יגיעו אמבולנסים מהמרכז, אבל כוח אדם יש

אלי פרץ:  בחירום יש יחידה שנקראת ית"מ, יחידת תגבור של מד"א

אלי פרץ:  מיום ראשון עד יום שלישי האחרון עשינו תרגיל ענק, הרבה תרגילים, יחד עם היחידה הזאת

אלי פרץ:  יש שם קרוב ל-1,000 חיילים ביחידה הזאת

אלי פרץ:  ברגע האמת, בחירום, היחידה הזאת מתגייסת למגן דוד אדום וזה פרמדיקים, זה נהגים וזו יחידה מצוינת

אלי פרץ:  אני נחשפתי אליה בשלושה ימים האלה, עשינו תרגיל ענק בסמי עופר, תרגיל ענק של אירוע רב נפגעים

אלי פרץ:  אני חושב שזו יחידה מעולה, מצוינת, שיכולה להוסיף הרבה כוח למגן דוד אדום

צביקה פוגל: המנכ"ל, זאת הייתה שאלה מכוונת, זה כדי שתדעו שיש כוח כזה והם תרגלו את זה גם

צביקה פוגל:  זאת אומרת אם פה קורה משהו אז צריך לדעת שיש מאיפה להביא עוד אנשי רפואה, כי בסוף זה עלול להיות עקב אכילס, חס וחלילה, אנחנו מקווים שלא

אלי פרץ: לא, בסך הכול אנחנו מאוד מסודרים ואין לנו פערים בחירום אפילו לגבי כוח אדם

אלי פרץ:  כמובן שזה תוספת, גם מתנדבים וגם של יחידת הית"מ

אלי פרץ:       דבר נוסף לגבי הנושא של ההפס"דים, המשטרה ערכה לאחרונה, עשינו יחד איתם הרבה תרגילים, גם במחוז וגם בבית שמש, בבית ספר לשוטרים, יחד עם המפכ"ל והמחוזות

מירב וגנר: פקודת שעת מבחן

אלי פרץ: כן

אלי פרץ:  עשינו גם תרגילים, גם יום עיון וסך הכול אני חושב שאנחנו - - -      

צביקה פוגל: אם כבר נכנסנו לעולם התרגילים עשיתם גם תרגילים עם פיקוד והצלה?      

קריאה: פיקוד והצלה, הם גם היו אצלנו

שמעון לנקרי: מתרגלים המון

קריאה: גם מקומי עשינו פה לא מזמן

יחיאל מקיאס: אנחנו מתרגלים כל הזמן, לא מחכים לתרגיל של פיקוד העורף או של כל דבר

יחיאל מקיאס:  יש לנו שולחן עגול, כשהם מתרגלים כולנו איתם, משטרה, מד"א, אנחנו, כולם

יחיאל מקיאס:  כשאני מתרגל, אותו דבר

יחיאל מקיאס:  שולחנות עגולים, מש"מים כל הזמן

יחיאל מקיאס:  זאת אומרת אני מדברת איתך ברמה חודשית על בין שניים לשלושה - - -      

צביקה פוגל: בהמשך לפגישתנו הקודמת, מה שאני רוצה לוודא, שזה לא נגמר סביב השולחן אלא גם קורה בשטח

יחיאל מקיאס: לא, אני מדבר איתך על תרגילי – אני אתן לך דוגמה

שמעון לנקרי: לא, אני רוצה להסביר לך

שמעון לנקרי:  יש לנו בעירייה שישה סגני אלופים בתפקידים

שמעון לנקרי:  שישה סגני אלופים זה נדיר, זה עירייה קטנה, זה לא חיפה או תל אביב, שכל הזמן עסוקים בזה

שמעון לנקרי:  וגם מי שלא סגן אלוף היה קצין משטרה, אתה מבין מה אני אומר לך?      

יחיאל מקיאס: הוא הביא שני קציני משטרה לתרגל את סגני האלופים

שמעון לנקרי: כולם חושבים פה תרגול, תדריכים, ביטחון, סביב השעון

יחיאל מקיאס: היה פה אתר נופש הישן, שמי שהיה חייל לפני מכיר אותו, שנים הוא היה מוזנח, הייתה שם תחנת סמים מטורפת ובאמת עם הדחיפה של שמעון, כי אם שמעון אומר, הוא אחרי זה יושב פה וזה קצת בעיה

יחיאל מקיאס:  לקחנו את האתר הזה - - -     

יניב אשור: ואיך הרסנו אותו? הרסנו אותו תחת מבנה מסוכן

יניב אשור:  באנו, מבנה מסוכן, קראנו לקבלן, ליזם, אמרנו לו: בוא בוא הנה - - -     

צביקה פוגל: אני רוצה להגיד לך שהוא היה מבנה מסוכן גם כשעשיתי בו את הנופש בתור חייל

יחיאל מקיאס: לא, לקחנו את המקום ובמשך שנה שלמה כל היחידות שלהם תרגלו, מד"א תרגלו, היחידות הארציות תרגלו

יחיאל מקיאס:  זאת אומרת שנה שלמה כולם תרגלו

שמעון לנקרי: כל המדינה תרגלה אצלנו

יחיאל מקיאס: העניין הוא לעשות את החיבור הזה ואז שנה שלמה אתה מתרגל

רפאל אדרי: אני אגיד מספר דברים

רפאל אדרי:  קודם כל לגבי 'שומר החומות', אנחנו הבנו שהפלטפורמה הפלילית הפכה להיות לאומנית ואנחנו לא מחכים לרמדאן

מירב וגנר: תדגיש פה, בניגוד אגב למקומות אחרים

מירב וגנר:  כשניתחנו בסופו של דבר מי היו החשודים שלנו, כנגד מי הגשנו כתבי אישום, פה בניגוד למקומות אחרים בארץ למעלה מ-90% מאותם חשודים הם גם בדוקאים פליליים

מירב וגנר:  פה בעכו זה שונה ממקומות אחרים בארץ

שמעון לנקרי: הכי קורע, אחרי שהם שרפו הם באו לבעלי הצימרים, אמרו להם: חבר'ה, בואו נשמור לכם על המקום, נשפץ לכם אותו

שמעון לנקרי:  יענו, הרצחת וגם ירשת

יניב אשור: השרפת וגם ירשת

שמעון לנקרי: אתה יודע מה אמרו להם? לכו להתקעווד, העיפו אותם מכל המדרגות

צביקה פוגל: אני מזכיר לך שהייתי ראש מועצה של יישוב שעושה את זה קבוע

צביקה פוגל:  טוב שזה מוקלט

רפאל אדרי: לכן אני אומר שהפלטפורמה הייתה פלילית ועברה להיות לאומנית

רפאל אדרי:  אנחנו לא מחכים לרמדאן, אנחנו כל השנה נלחמים בפשיעה וזה אומר שיש פחות פשע

רפאל אדרי:  בתוך העתיקה, הייתי בתפקיד הקודם ביחידה המרכזית והוצאנו משפחת פשע עם פרשייה מאוד גדולה, גם עם המרחב

מירב וגנר: פרשייה כלכלית

רפאל אדרי: פרשייה כלכלית מטורפת, והוצאנו משם משפחת פשע שישבה על הברז של מיליונים, מאות מיליונים

צביקה פוגל: הערכות המצב שלכם, כשאתם עושים אותן, ואתם עושים אותן, אני יודע, כמה נשק בלתי חוקי יש בידי - - -      

רפאל אדרי: אני יכול להגיד לך שרק השבוע תפסנו שני כלי נשק

שמעון לנקרי: נדיר

שמעון לנקרי:  יש, אבל לא בכמויות שאתה מדבר במדינת ישראל

רפאל אדרי: אנחנו נלחמים ביום יום, שעה שעה, בפשיעה

רפאל אדרי:  זה אני יכול להגיד, אנחנו לא מחכים לרמדאן כדי להילחם בפליליסטים

רפאל אדרי:  לגבי השת"פ, יש כאן שת"פ מעולה מאז 'שומר חומות', גם 'עיר בטוחה', גם השת"פ עם העירייה

צביקה פוגל: השת"פ הזה הוא גם במידע מודיעיני? כלומר כשעולה מידע אתם משתפים?      

רפאל אדרי: כשעולה מידע ואנחנו יכולים

רפאל אדרי:  כמובן יש את המגבלות שלנו, אבל אם אנחנו יכולים אנחנו משתפים ב-100%

רפאל אדרי:  אנחנו שותפים מלאים

שמעון לנקרי: פה אין מידע שאני לא מקבל ממפקד התחנה

רפאל אדרי: אנחנו מדברים כל שעה

רפאל אדרי:  כל שעה אני מדבר עם יניב ועם שמעון, אנחנו מדברים כל הזמן

רפאל אדרי:  המטרה היא מטרה משותפת בסופו של דבר

צביקה פוגל: אני מציע שתבדוק את העניין הזה שכל שעה מדברים

יניב אשור: אני פשוט חירש, אני לא עונה, אז הוא מתקשר לשמעון

רפאל אדרי: אני אומר שתמונה אחת שווה אלף מילים וברגע שנראה את הסיור ב'עיר בטוחה' ונסתובב בסמטאות העתיקה אנחנו נבין עד כמה המשילות חזרה בעתיקה, כמה יצרנו עם הפרויקט הזה של 'עיר בטוחה' עם 30 שוטרים, שאם פעם כל נרקומן היה מסתובב והיה עושה מה שהוא רוצה היום אתה תראה נרקומנים מסתובבים עם קסדה על הראש על אופניים ומסתובבים בסמטאות

צביקה פוגל: מה שאתה אומר לי זה שאת אפקט ההרתעה הצלחתם לגבש, יפה מאוד

שמעון לנקרי: כן, יש אפקט הרתעה מטורף, כי כל אלה העבריינים - - -     

צביקה פוגל: זה חשוב

יניב אשור: זה בדיוק העניין

יניב אשור:  אם תחבר את הנתון שמירב אמרה שזה 90% פלילי ותחבר את הנתונים שנאמרו פה על ידי מפקד התחנה ומה שאנחנו דשים, הפשיעה היא לא הכי מתוחכמת פה, הפתרון הוא פתרון של נוכחות במקומות האסטרטגיים ולסגור את ההרתעה בליווי של תביעות נזיקין איפה שצריך להיות דרך הלשכה המשפטית

יניב אשור:  זאת אומרת יד מתחילה ויד מסיימת עם נוכחות, בעכו רק ככה

יניב אשור:  בחודש הבא, בחודש הרמדאן, אתה תראה פה כמויות אדירות של אנשים, לא רק בגלל הרמדאן

שמעון לנקרי: אני אומר לך, יהיו פה 250,000 אנשים שבאים

שמעון לנקרי:  מאיפה הם לא באים, אתה לא מבין מה קורה פה

יניב אשור: פסח ורמדאן

צביקה פוגל: לכן כשהדגשתי את הדברים שלי שאלתי אתכם, לא אם זה ייצא מתוך העיר, כי זה כמעט ברור לי מהמידע שגם אני למדתי שפה השגתם איזה שהוא אפקט של הרתעה, השאלה אם נהיה מוכנים גם לאירוע שבא מבחוץ, לזה צריך להיות מוכנים

צביקה פוגל:  כמו שבפעם הקודמת מישהו רצה לחמם את עכו, הצליחו להפיל את עכו

יניב אשור: מכר ג'דיידה הפעילו

צביקה פוגל: לא, אני מעריך שההרתעה שהשגתם פה והעבודה שעשיתם פה בשנתיים האחרונות יגרמו לזה שלא יקום עוד פעם מתוך עכו, אבל אז יכול להיות שיבוא מישהו מבחוץ ולזה גם צריך להיערך

מירב וגנר: רק משהו קטן שאני אוסיף

מירב וגנר:  לגבי הרמדאן ספציפית יש לנו פקודת היערכות נפרדת שבשנה שעברה היא הוכיחה את עצמה, עם תגבור כוחות, עם נוכחות לא רק בעתיקה ובאזורים שהם נמצאים אלא באמת בכל מוקדי החיכוך שמיפינו אותם כדי לתת את המענה

מירב וגנר:  מעבר לזה אני אפרט יותר כשאנחנו נגיע ל'עיר בטוחה' עם אלמנטים נוספים שהכנסנו, אם זה כלי תחבורה של הריידר, כדי לתת מענה מהיר לכל מיני אירועים גם אם הצירים חסומים, הנושא של אותו איסוף בוובאינט

מירב וגנר:  אנחנו נתייחס לזה שם בהרחבה, אבל כן נתנו התייחסות נפרדת לכל נושא הרמדאן

יחיאל מקיאס: יש היערכות שלנו עם המשטרה, כל תכנית שלהם מגובה בתכנית שלנו

יחיאל מקיאס:  אנחנו יודעים מה שעון החיים של הרמדאן

יחיאל מקיאס:  בשנה שעברה זה עבד יפה, אבל עוד פעם, אמרתי את זה גם בוועדה שהייתי, זה לא רק הביטחון והמשטרה, זה החינוך, זה החבר'ה של המרכזים הקהילתיים, זה החבר'ה של הגישור שנמצאים שם פיזית וכל אירוע קטן מחסלים אותו בבסיס שלו

יחיאל מקיאס:  עוד פעם, עבודה בשעון חיים מסודרת לפי הרמדאן, כי יש את השעות שהן מתות ויש את השעות של הפעילות, מיפוי של כל נקודות החיכוך, זה בסוף הדרך

יחיאל מקיאס:  וכל יום, כל בוקר, עושים הערכת מצב חדשה ועובדים לפי שינוי ולא קובעים תכנית שרצה, כי הילדים משנים את המיקומים שהם נמצאים בהם וזהו

פאדי חלבי: אני אתייחס בקצרה

פאדי חלבי:  אנחנו בלשכת השר אחרי הצגת תכניות גם של לקחי 'שומר החומות', מה שדובר עכשיו, יחד עם תקופת הרמדאן

פאדי חלבי:  ניתן לראות בדוח מבקר המדינה, הוא חשוף בפני כולם, היו קרוב ל-3,200 עצורים, 520 מוקדים, אבל מה שכן אפשר לציין כאן בעיר עכו, נוכח מה שהוצג כאן, שאחרי מה ששמענו, היינו בוועדת הכנסת של ראש עיריית לוד וגם שמענו אותו אתמול, מה שקורה כאן זה ממש עולם אחר

פאדי חלבי:  יש את הלקחים של 'שומר החומות' שניתן - - -      

שמעון לנקרי: הם לא יכולים לעשות את זה

שמעון לנקרי:  סליחה רגע

שמעון לנקרי:  אי אפשר לעשות את זה באף עיר, למה? ברגע שאתה אומר המשטרה, המדינה, זה הרגע שאתה יודע שלא יקרה כלום

שמעון לנקרי:  ברגע שאתה אומר שזה הכול אנחנו, האחריות שלנו, עכשיו בוא נתחיל לעבוד עם המשטרה ועם כב"ה ועם מד"א ועם הכוחות, וכסף מהעירייה שאנחנו שמים, לא איזה 100,000, 200,000, אלא מיליונים, בתשתיות, בקווי תקשורת, במצלמות, בכלים, בפקחים, זו מערכת עצומה

שמעון לנקרי:       יכולתי לבוא להגיד, אני ראש עיר, מה אני מתעסק עם הביטחון? שהם יתעסקו, ולקחת את ה-15 מיליון האלה, לישון טוב בלילה, כל פעם אנחנו דואגים שלא נהיה בגירעון ולא נהיה זה ולא נהיה זה, אז אנחנו עושים את זה ובסוף זה מביא לנו פרוספריטי וזה מביא לנו דברים טובים

שמעון לנקרי:  בגלל זה אני אומר, לא תצליחו לעשות את זה באף עיר במדינת ישראל כי צריך את המנהיגות המקומית שתגיד שזאת אחריות שלה

שמעון לנקרי:  כשזה לא אחריות שלו אז הוא לא יוכל לעשות את זה

שמעון לנקרי:       מה זה אחריות שלנו? זה לא דקלרציה, זה לבטא את זה במעשים

שמעון לנקרי:  איפה הפיקוח? איפה המשטרה המקומית, שלך כעירייה, איפה המצלמות? זה המשטרה לא עושה, משטרה לא בונה מצלמות

שמעון לנקרי:  יש לי במוקד, הוא יראה לך למטה, יש עמדת משטרה

שמעון לנקרי:  במוקד העירוני יש עמדת משטרה, אני יודע מתי באת, אתה, מה מספר האוטו שלך ומתי תצא מהעיר, ומצלמות אותך מצלמות לאורך כל הציר שלך

שמעון לנקרי:  זה משהו מטורף

שמעון לנקרי:       זאת מערכת שהשו"ב שלה, הבקרה והשליטה שלה, זה כיפת ברזל

שמעון לנקרי:  לקחנו תוכנה של כיפת ברזל, שרפאל, שהיא חלק מאזור התעשייה שלנו, אזרחו אותה

שמעון לנקרי:  קנינו אותה במיליון וחצי שקלים

שמעון לנקרי:  אתה רואה איזה עיר קונה מערכת שו"ב מרפאל במיליון וחצי שקלים? גם לא בגלגול הבא, זה לא יקרה

שמעון לנקרי:  גם אין לך את היכולות והכוחות לבוא לראש עיר ולבנות מערכת כזאת, כי אתה אומר, זה לא סמכות שלי, זה הרשות המקומית, זה זה

שמעון לנקרי:  זה צריך לנהל בעל בית שיגיד: זה החלק שלך, זה החלק שלנו, זה החלק של זה ובוא נתחיל לדבר באותה שפה כי אנחנו לא מתקדמים לשום מקום

שמעון לנקרי:       המשילות היא האמירה

שמעון לנקרי:  אתה, כדי לבטא משילות אתה צריך להיות עם רצח בעיניים, ששוטר יעבוד 24/7, שהפקח יעבוד 24/7, שישתפו פעולה 24/7, שהמשטרה ואנחנו נדבר 24/7

שמעון לנקרי:  ככה בונים את כל המערכת הזאת וגם אז לא בטוח שלא יקרה כלום, גם אז יכולים לקרות דברים, אז תאר לך מה כשאין? כשאין זה הפקרות, יורים ברחובות, יורים בזה, פוגעים באנשים, רוצחים אנשים

שמעון לנקרי:       זה אני אומר, הסיפור הזה צריך לקחת זווית אחרת לגמרי

שמעון לנקרי:  כי זה שבא ראש עיריית לוד, הוא מדבר איתי כל הזמן, אני מרחם עליו, אני אומר לו: עד שאתה לא תבין שכשאתה ב-BDI מדורג מספר 2, 3, איפה זה בא לידי ביטוי בביטחון האישי של התושבים? אתה חייב לשים מערכות

שמעון לנקרי:  סתם, מה לי ולהאזין לפייסבוק של תושבים? מה, אני אחראי? כן, זאת אחריות שלי

שמעון לנקרי:  ברגע שאתה מפנים את העניין הזה זה הרגע שבו אתה מתחיל להתקדם

שמעון לנקרי:  עד שלא הפנמת את זה אז אתה כל הזמן אומר: זה הם, זה לא אני, זה הם

שמעון לנקרי:       אני לא מדבר על רביבו, הוא ראש עירייה מצוין, אני לא מדבר עליו, אני מדבר פה עכשיו אליך, אתה כוועדה לאומית, אני אומר לך את זה

שמעון לנקרי:  קח את היישוב שאתה ניהלת, לא יקרה שם כלום, לעולם לא יקרה שם כלום גם אם תכניס מיליון – עד שראש הרשות לא מנקה את כל אלה שבאים ומשתלטים לו על המכרזים ומשתלטים לו על זה וזה, הפשיעה לא תסתיים שם, לא תסתיים

שמעון לנקרי:  מתי היא תסתיים? כשראש הרשות והצוות שלו לוקחים אחריות ואומרים: נגמר הסרט

שמעון לנקרי:  ואז אתה בסכנה, יכולים לעשות לך דברים, מה נעשה? הנה, דוגמה פה, זה שמדבר

צביקה פוגל: הוא לא מסיים בנובמבר כשככה הוא מדבר

שמעון לנקרי: מסיים

שמעון לנקרי:  אני בדרום אמריקה, אני הולוגרמה פה

כפיר יהודה: ראש העיר, אבל שאפו למשרד לביטחון לאומי ולמשטרה שהקצו לכאן בלי קשר שני מיליון שקלים

שמעון לנקרי: אבל אתה יודע למה?      

מירב וגנר: יותר, גם למצלמות

כפיר יהודה: שני מיליון שקלים מהתקציב שלנו של 'עיר בטוחה'

יניב אשור: אתה יודע כמה אני משקיע במצלמות בשנה?      

כפיר יהודה: עזוב מה אתה משקיע, אני רק אומר, זה שני מיליון שקלים שלי, שאני הייתי אמור לגזור איתם סרטים

כפיר יהודה:  אנחנו, סממ"ר אשר, החבר'ה שלה, לוקחים שני מיליון מהתקציב, מהכיס שלהם, ומעבירים לכם, וזה גם שאפו

כפיר יהודה:  זה כולנו ביחד

שמעון לנקרי: כפיר, תקשיב מה שאני אומר לך, מה שאמרתי זה לא כדי להחמיא לעצמי - - -     

כפיר יהודה: לגמרי לגמרי, אני רק רוצה שהוועדה תדע

שמעון לנקרי: אנחנו יצרנו פלטפורמה שמכניסה אתכם, מכניסה אותו, מכניסה אותו, הפלטפורמה הזאת, אם רגל אחת חסרה בה אז היא לא יכולה לעבוד כמו שצריך

שמעון לנקרי:  בגלל זה אני אומר, כשאתה נותן לי שני מיליון אני משקיע כל שנה 15 מיליון

שמעון לנקרי:  כאילו אתה עוזר לי, זה טוב

כפיר יהודה: נכון, ואתה עיר אחת מני רבים שאנחנו מסייעים לה, אבל אני רק רוצה שהוועדה תרשום בפרוטוקול שמועברים לכאן תקציבים משמעותיים מבחינתנו ושאנחנו מתחת לאלונקה, כלומר לא הרגולטור שבא ושואל מה קורה

שמעון לנקרי: יותר קל לעזור למי שיודע לעזור

כפיר יהודה: בלי ראש עיר מחבק ורוצה, ברור

יניב אשור: לא רק מחבק, בלי הלכה למעשה

יניב אשור:  הרי גם לערים מעורבות אחרות הקציתם, אנחנו העיר הראשונה שיש יישום של התהליך בגלל חסמים שאנחנו פתרנו בתוך התהליך הזה

כפיר יהודה: נכון, נכון

שמעון לנקרי: כן, אבל ההערה שלך נכונה

צביקה פוגל: בואו נתקדם, יש לנו עוד משהו לעשות

צביקה פוגל:  אני הבנתי שבסוף היום הזה אני יכול לבקש פה הלוואה, אבל בואו נתחיל

שמעון לנקרי: עוד מישהו רוצה?      

בוסנה מהרט דסה: דיברתם לעניין התקציב, אני תוך כדי שאלתי את אנשי התקציבים אצלנו כמה תקציב מועבר, וכפיר כאן ציין את שני המיליון עבור 'עיר בטוחה', אני רק אציין שגם מכוח החלטת ממשלה ערים מעורבות מיולי 2022 הועבר לרשות 336 - - -      

שמעון לנקרי: את יודעת למה זה, בגלל המהומות

בוסנה מהרט דסה: אגב, אם התקציב לא התקבל אני מיד אחרי הישיבה - - -     

יניב אשור: 336 על ערי תיירות במצלמות

בוסנה מהרט דסה: ערים מעורבות

יניב אשור: כן, אותנו הכלילו כעיר תיירות בתוך ערים מעורבות, זה גם לטובת טכנולוגיה

בוסנה מהרט דסה: ויש תקציב נוסף, תקציב הבסיס של הרשות הלאומית לביטחון קהילתי להפעלת תכניות למניעת אלימות ושימוש בסמים ואלכוהול, 535

יניב אשור: שזה יורד מכל שנה

בוסנה מהרט דסה: זה התקציב של הרשות, זה לא תקציב של הרשות שלכם

בוסנה מהרט דסה:  אם התקציבים האלה לא מועברים –      

שמעון לנקרי: מועברים, אצלנו אין דבר כזה לא מועברים

בוסנה מהרט דסה: מעולה

בוסנה מהרט דסה:  ביחס ל-2023 אנחנו בדיוק התחלנו להתניע תהליך עבודה ויועבר בהמשך תקציב, לדעתי אפילו ההסכם הועבר אליכם

בוסנה מהרט דסה:  עלה פה עניין הסמכויות של הפקחים של השיטור העירוני, אם יש פערים, אני באמת מבקשת ש - - -     

שמעון לנקרי: אני אגיד לך איפה יש

שמעון לנקרי:  יש לנו שמרים שהיו בבתי ספר, שמרים זה היה דבר גאוני, ליצור בתוך בתי הספר, יושב בן אדם שהתפקיד שלו זה לוודא שאין מריבות בין הילדים

בוסנה מהרט דסה: מדריכי מוגנות

יניב אשור: גם לאיתור בתוך הנוער על - - -     

שמעון לנקרי: גם עין צופה

שמעון לנקרי:  זה היה פגז

בוסנה מהרט דסה: מה קרה עם זה?      

יניב אשור: הצטמצם התקציב

מירב וגנר: זה מהתקציב של רב"ק שהיה, של עיר ללא אלימות, היו מדריכי מוגנות

שמעון לנקרי: זה מדהים

שמעון לנקרי:  אתה שם בתיכונים ובחטיבות הביניים את השמר הזה שהוא עין פנימית בין התלמידים

שמעון לנקרי:  הרי בסוף מי עושה את הבעיות?      

יניב אשור: זה בעל תפקיד שיושב בתוך בית הספר, בחטיבות ביניים ובתיכונים, זה לא ביסודי

שמעון לנקרי: בחדר המורים, בין התלמידים

יניב אשור: התפקיד שלו זה לעזור גם לחוליות הנוער באיתור בעיות של סחר בסמים ולאתר לנו

יניב אשור:  הדבר הראשון שעשינו דרך השמרים האלה שהפעלנו, אני מדבר הכי פתוח, עשינו מיפוי של נוער פוטנציאלי להפרות סדר במידה ויימשכו בנושא של הפרות סדר, סקירה שהמשטרה קיבלה וגם השב"כ

יניב אשור:  אבל התקציב הזה צמצם אותנו, הם צמצמו לנו גם תקנים של מוקדנים, שעבר להיות עלינו, וגם תקציב של שמרים שעבר להיות עלינו

שמעון לנקרי: לקחנו עלינו, הכול בסדר, אבל קחי את זה בחשבון, שזה תפקיד קריטי להצלחה של כל המערכת שדיברנו עליה

בוסנה מהרט דסה: אני מהלשכה המשפטית

בוסנה מהרט דסה:  אם צריך לעשות שיחה טלפונית עם גורמי המקצוע ברב"ק, ברשות הלאומית לביטחון קהילתי, אני אשמח ואני אקח את הטלפונים שלכם, אנחנו נעשה שיחה וננסה לבדוק איפה אנחנו יכולים לעזור

גיל ברסנו: אנחנו מאז 'שומר החומות' לא התעצמנו בתקנים, התקינה נשארה אותו דבר, הבנו עם כל האירועים וכל משבר האקלים, מה שקורה פה, אנחנו עובדים על מכפילי כוח

גיל ברסנו:  א', אנחנו מגייסים הרבה מתנדבים ונותנים להם רכבי כיבוי והם על מדים, ו-ב', אני לא מאמין לרגע שיקרה פה משהו ואני אקבל סיוע כמוך כי מה שיקרה אצלי פה בעכו יקרה בחיפה במחוז שלי וממרכז, ממחוז אחר, לא ייתנו לי כוחות

גיל ברסנו:      אנחנו עובדים פה בגזרתך, אנחנו לבד פה, יש לנו פה רשות מאוד חזקה

גיל ברסנו:  אני עובד עם רשויות אחרות, עם נהריה, עם עוד רשויות, עכו היא הרשות החזקה ביותר, יש פה חירום, מדברים פה 24 שעות, יש פה חברים מצוינים, יש פה תרגילים, אנחנו מתרגלים הכול

גיל ברסנו:  אך יחד עם זאת, גם שאלת על מודיעין, אנחנו גוף שלא מקבל מודיעין וזה חסר לנו

גיל ברסנו:  הכבאים שלי, ב'שומר חומות' אני לא הכנסתי אותם לאירוע של ההרוג, לא הייתה לי ברירה, הקרבנו הרוג תמורת חמישה או שישה לוחמים שהיו הורגים אותם

גיל ברסנו:  הכנסנו פה זוג אופנועים שהם יסיירו, לוחמים על אופנועים, זה דבר חדש

צביקה פוגל: שמה התפקיד שלהם, לאתר את המקום?      

גיל ברסנו: יש להם יכולות, זוג האופנועים האלה, לקחת שריפה, להיכנס בין המונים, להיכנס במקומות צרים

גיל ברסנו:  עוד פעם, הם צריכים גם מעטפת של משטרת ישראל שלא היה לנו ב'שומר החומות'

גיל ברסנו:  אותו לילה של הפקחים, אני חושב שזו הייתה טעות להכניס אותם, אני ראיתי את הפקח הזה שקיבל את המכות, אני הייתי על ידו

גיל ברסנו:  אני חושב שבכבאות היום, מספיק להסתכל, כמו על טורקיה, על השיטפונות שהיו בדרום טורקיה, להבין מה קורה פה בכפר הגלובלי הזה ולהבין שמשבר האקלים הוא פה ועכשיו, אנחנו מתמודדים גם איתו

גיל ברסנו:       המשימות שלנו עולות עם השנים, אך יחד עם זאת חשוב לציין, ואני גם ציינתי את זה, שאנחנו לא מתעצמים וכל הנושא של מכפילי הכוח, ודי להביט במה שקורה מסביב, אנחנו לקחנו השבוע, ושמעון מכיר את זה, נאמני אש מתוך העיר העתיקה, אנחנו קושרים אותם אלינו, אנחנו ניקח קבוצה של 20 חבר'ה שגרים פה בתוך העיר העתיקה, אנחנו מכשירים אותם להיות נאמני אש שלנו

גיל ברסנו:  יש לנו קשר אישי איתם, אנחנו מאמינים בקטע הזה לגייס אותם אלינו, אבל חשוב לי להגיד, גם מבחינת אדם שחי בארץ הזאת, שכל האש שתגיע היא לא מפה, היא תגיע מבחוץ

גיל ברסנו:  אז כמה שאנחנו נהיה ונשמור עליהם ונעטוף אותם ו- ו-, האש תגיע מבחוץ ותגיע באופן לאומני כמו שראש העיר ציין

יחיאל מקיאס: אם היית רואה את הפרצוף של הבנות שהוצאנו באותו לילה מתוך הבזאר הטורקי, הוצאנו בין 13 ל-14 בנות שליווינו אותן החוצה ואת הבכי ואת החיבוקים

יחיאל מקיאס:  אני אומר לך, אני יודע שאחד מסיירי הביטחון שלי נחטף וכמעט עבר לינץ'

יחיאל מקיאס:  ואנחנו, אני כל הגב שלי היה כחול, קיבלתי מכה בראש, אבל בסוף בסוף כשאני רואה את המחיר הזה מול הנערות האלה שלקחנו אותן לרכבים והוצאנו אותן החוצה, הייתי עושה את זה גם היום

יחיאל מקיאס:  אני אומר לך דוגרי, הייתי עושה את זה גם היום

גיל ברסנו: אבל זה התפקיד שלנו

שמעון לנקרי: יחיאל, אתה מתרגש יותר מדי

יחיאל מקיאס: לא, אתה יודע, יניב שלח לי את ההודעה הזו ואמר לי: תעשה מה שאתה חושב שצריך לעשות, וסגר את הטלפון, אז עשינו מה שצריך לעשות והייתי עושה את זה גם היום

שמעון לנקרי: תודה

שמעון לנקרי:  נחל, בבקשה

נחל כהן: במרכז הגישור אנחנו עסוקים בעבודת מניעה או הרגעה או כל מה שאפשר בתפילה שמה שאנחנו נעשה יעזור

נחל כהן:  אנחנו הכשרנו 15 מגשרים ערבים בנוסף למגשרים שכבר היו לנו, שהם היום פועלים ביחד ועוברים הכשרה משותפת כל הזמן

נחל כהן:  יש לנו בסך הכול 30 מגשרים, המגשרים הערבים, חלקם בעיר העתיקה, חלקם בקו התפר, חלקם בכל האזור

נחל כהן:       בנוסף אחרי 'שומר החומות' היה פה נתק של ההנהגה הדתית, חיברנו מחדש את ההנהגה הדתית, הוספנו על הרב ישר עוד רב שאיתו, בנוסף יש עוד שייח' שאנחנו עובדים מולו

נחל כהן:  אנחנו נכנסים לבתי הספר, הבנו שאחד הדברים המאוד משמעותיים זה הכניסה לחינוך

נחל כהן:  אני בת בית בטכנולוגי הערבי, התלמידים כולם מכירים אותי, אנחנו שם בשיחות, עכשיו נכנסנו לכל בתי הספר, חוץ מ - - - שניכנס בעזרת ה' בהמשך בגלל השביתה שהייתה

יניב אשור: תצייני שמי שנכנס זה רב העיר עם שייח'

נחל כהן: רב ושייח', שגם מקשיב להם וגם מדבר איתם

נחל כהן:  בנוסף הקמנו פורום תושבים ערבים שאני חושבת שזה מאוד מאוד משמעותי, שהם מרגישים שהקול שלהם נשמע, הם מרגישים שהם יכולים להשפיע פה ואני רוצה לקוות שהפעולות האלה בסוף יעזרו

נחל כהן:           (בסיור)     

צביקה פוגל: מה הגובה?      

יניב אשור: הגובה? אין סוף

יניב אשור:  לפי החוק עד 50 קומה

קריאה: לא, לגובה יש מגבלה

צביקה פוגל: יש מגבלה בכל אזור לגובה שאתה יכול, אבל זה רחפן מהסוג ש –      

קריאה: נכון, היכולות שלו הן מעבר

יניב אשור: הוא גם נגד מים, גם נגד רוחות, הוא מייצב את עצמו באופן אוטומטי

יניב אשור:  כשיש בריחה של רכב מזירה אני יכול לסמן אותו כבר מראש ולהינעל עליו בריצה ולשדר לכל הצוותים, אתה לא צריך לרוץ כמו משוגע

יניב אשור:  עדיין אנחנו למדים את רמת היכולות ואיך אנחנו מיישמים את זה הלכה למעשה

יניב אשור:  אלה האתגרים

צביקה פוגל: מדהים

צביקה פוגל:  איזה יופי

יניב אשור: למשל בעבודה בתוך העתיקה, כשיש למשטרה בעיה כזאת או אחרת אני נותן להם את כל הגגות

צביקה פוגל: איזה יופי, איזו רזולוציה

צביקה פוגל:  מדהים

צביקה פוגל:  המדהים הוא שיש לך את זה בתור מנכ"ל, בתור עירייה

צביקה פוגל:  לי היה כזה בתור מפקד יחידת חילוץ, לאף אחד אחר אין, לא לרשות ולא לאף אחד אחר

צביקה פוגל:  לך יש את זה בתור עירייה, זה פשוט מדהים

יניב אשור:  תשמע, אם אנחנו לא נשנה את התפיסה שלנו ונהיה ארגון מקובע אתה לא תתקדם

צביקה פוגל: בניגוד למה שאמר ראש העיר שלך, שאני מאוד אוהב אותו ומכבד אותו, כמו שאתה יודע, אני רוצה לכפות את זה על הרשויות האחרות

צביקה פוגל:  אין דרך אחרת, אי אפשר כל דבר לחכות שהממשלה תעשה, הממלכה לא יודעת לעשות את הדברים האלה

צביקה פוגל:           (בהמשך הסיור)     

יניב אשור: - - - ברבי קומות וצמודי קרקע

יניב אשור:  אחד מהמקומות, השכונה שהיא הכי יפה בעיר

יניב אשור:  מעבר לזה היום אנחנו בהסכמי הגג מפתחים עוד תוספת קרוב ל-30,000 תושבים בצד המזרחי של העיר

יניב אשור:  שכונה חדשה, זה חצי חדשה, 30,000 תושבים יחד עם אזור תעסוקה ואזור תעשייה

צביקה פוגל: כמה מתוך תושבי העיר יעברו לגור כאן?      

יניב אשור: משפרי דיור שעונים על הקריטריונים של דירת מטרה ודירה למשתכן וחלקם עוברים לשם

יניב אשור:  היום אנחנו עובדים קשה על מיתוג בשביל להביא אוכלוסייה חזקה לדבר הזה

יניב אשור:  למה אנחנו עושים את זה? אחד הדברים ששמעון נלחם עליהם, זה לא רק מגורים, אל תביא לי את המגורים שם, אני רוצה גם אזור עבודה

יניב אשור:  אזור עבודה זה אומר אני רוצה להביא את חברות הייטק הקטנות, התעשייה הנקייה שאני יכול גם להעסיק

צביקה פוגל: וזה קורה?      

יניב אשור: זה קורה, בטח

יניב אשור:  אנחנו במלחמה ושחררו לנו 600-500 דונם לתעסוקה ותעשייה

צביקה פוגל: תעסוקה נקייה?      

יניב אשור: אזור תעשייה נקייה, משרדים וכל השילובים, בית חולים גריאטרי, כל מיני דברים

יניב אשור:  זה הצד הצפוני שהוא חדש ברובו, גם מגזר יהודי, שהפך להיות סוג של מרכז עיר בתוך הדבר הזה

יניב אשור:  אחד השצ"פים הגדולים, עם מעברי גשרים, עם בית ספר יסודי שיקום פה, יש פה גן בוטני פה מתחתינו

צביקה פוגל: לקלוט 30,000 תושבים נוספים זה אומר לתת מענה בגני ילדים, בבתי ספר

יניב אשור: הכול

יניב אשור:  אתה יודע מה הדבר הראשון, כשפתחו לי את כל התכנית, השאלה הראשונה ששאלתי זה איפה תשב נקודת המשטרה

צביקה פוגל: יפה מאוד

יניב אשור: כי התפיסה שלנו היא באמת שאתה יכול להקים מה שאתה רוצה, אתה מקים שכונה חדשה, אתה צריך לחשוב גם איפה המענה הכי טוב לכיבוי אש בשביל לתת מענה בתוך הדברים, איפה המצלמות ימוקמו, איך אתה מתחזק ומשמר את הדברים, כי אם אין את זה –      

צביקה פוגל: זה מופיע בתכניות?      

יניב אשור: זה מופיע בתוך התכניות, מולבש ומובנה בתוך התכניות

יניב אשור:  זה הצד הצפוני של העיר ואנחנו נחזור עכשיו לכיוון העתיקה

יניב אשור:          (בהמשך הסיור)     

שאול צמח: ברוכים הבאים

שאול צמח:  אתם נמצאים עכשיו בעיר העתיקה בעכו

שאול צמח:  צריך לזכור שעכו היא למעשה עיר מנדטורית עם מספר הסתעפויות ושכונות, אני מניח שבחלק מהן אולי ביקרתם, ראיתי את הלו"ז, אני לא יודע מה הספקתם ומה לא, אבל יש בעכו תחנת משטרה נכון להיום בסדר גודל של כ-140-135 שוטרים, אנחנו כבר בדרך ל-150

שאול צמח:       צריך לזכור שזה לא היה המצב לפני בערך שלוש שנים

שאול צמח:  הייתה פה תחנת משטרה מעט יותר גדולה, אבל היה לה שטח כפול, כמעט למעלה מפי שניים מהשטח שיש לה היום

שאול צמח:  בעקבות תהליכי רידוד וחלוקה והתארגנות מחדש שעשינו הקמנו תחנת משטרה חדשה שיושבת על כביש 70 בכפר יאסיף, היא נקראת היום תחנת גליל מערבי

שאול צמח:  בעבר השטח הזה כולו, שהוא כולל גם כפרים של דרוזים כמו ירקא וג'וליס ואבו סנאן וגם כפרים שיש בהם רוב מוסלמי כמו מכר וג'דיידה

שאול צמח:       בקיצור נוצר מצב שהקשב של התחנה הזו לכל מה שקורה מחוץ לשטח של העיר הפך להיות באיזה שהוא מקום מאוד בעייתי

שאול צמח:  ראינו את זה לאורך השנים גם בתקופת אירועי עכו, אני מדבר איתכם על לפני עשור, וכל הדברים האלה ביחד עם אותה התארגנות מחדש הביאו לכך שאנחנו מקימים תחנות משטרה במגזר, כמובן זכינו לתחנת משטרה בגליל מערבי

שאול צמח:      חוזקות עבור התחנה שנשארה פה

שאול צמח:  למעשה תחנת עכו המנדטורית, אותה תחנה שיושבת בטיגארט ליד הים, לא רחוק מכאן, ממשיכה לתת שירותים לשטח המוניציפלי של עכו כעיר פלוס טיפונת צפונה לכיוון בוסתן הגליל וטיפה דרומה לכיוון עין המפרץ, אבל מעבר לזה היום תחנת עכו נותנת שירותי משטרה לעיר עצמה, לעתיקה, למנדטורית, מה שאנחנו מכירים כעכו הארד קור

שאול צמח:       לצורך העניין הממשלה הקודמת נכנסה עם פרויקט ממש בתחילת הקדנציה שלי, לדעתי זה כבר כמעט של עוד מעט שנתיים

שאול צמח:  עם כניסתי לתפקיד ואחרי אירועי 'שומר החומות' השר הקודם החליט להביא לפה את הפרויקט שנקרא 'סייף סיטי' במקביל ללוד

שאול צמח:  יש את הפרויקט הזה בשתי ערים בלבד, בלוד ובעכו

שאול צמח:  היה ממש פורמט שלם של מה לעשות ואיך לעשות

שאול צמח:       אני חייב לומר, אתה בטח מכיר את זה מהמקום הצבאי, מההיסטוריה הצבאית, אני החלטתי לרוץ קדימה, לא לחכות לנקודת הקצה, כי אם הייתי מחכה לנקודת הקצה זה לא היה קורה ואני אסביר מהי נקודת הקצה

שאול צמח:  נקודת הקצה היא שהעולם הטכנולוגי יוביל את האכיפה, אבל אנחנו בתוך עמנו חיים ואני יודע מה זה תקציב מדינה ואני יודע מה זה הבטחות ולכן אני מיהרתי לשים את היד על הפרויקט, בשונה מעמיתי במקום אחר

שאול צמח:  הוא כמובן עשה את זה, אבל בעיכוב

שאול צמח:  מיהרתי לשים את היד על הפרויקט בסיועה של מירב שהובילה כרפרנטית את העניין הזה

שאול צמח:  מיהרנו לתפוס את המקום, מיהרנו לכתוב פקודת הפעלה, מיהרנו לגייס את השוטרים, מיהרנו לעשות את הכול

שאול צמח:       אני פותח רגע סוגריים

שאול צמח:  אתם ועדה לביטחון לאומי, חשוב שתבינו, אנחנו כמרחב לא מרחב שסובל מבעיות של איוש

שאול צמח:  כלומר אם היום אתה תבוא ותגיד לי: שאול, אני מחר נותן לך עוד 50 תקנים, אתה תוכל לקבל ממני התחייבות תוך כמה זמן אני מאייש אותם פלוס מינוס, בגבולות הסביר והטעם הטוב

שאול צמח:  אז לשמחתי הרבה, ואנחנו לא היחידים פה, מה שקורה במחוז ירושלים ובמחוז תל אביב הוא פחות רלוונטי במחוז חוף, למעט מרחב מנשה

שאול צמח:  מרחב מנשה הוא המרחב השלישי מבין שלושת מרחבי המחוז והוא מרחב שיושב בין היתר על ואדי ערה ושם קצת יותר קשה לגייס ולהפעיל שוטרים

שאול צמח:  אפשר גם אולי להבין למה

שאול צמח:  על כל פנים, אנחנו פחות בחוויה הזו, כך שיש הרבה ביקוש של שוטרים לשרת במרחב אשר מכיוון שאצלנו גם מי שגר בעכו וצפונה זוכה להקלות, להטבות מס, אז זה משתלם ובאיזה שהוא מקום קצת משפר את הרמה ואת היכולות הכלכליות

שאול צמח:       על כל פנים מה שבאמת הצלחנו לעשות זה קודם כל בציר האג"מי והלוגיסטי, שהוא חשוב לא פחות, הצלחנו להתמקם פה מחדש

שאול צמח:  אני תיכף אגיד גם איזה מילה לגבי זיכרון ארגוני כי אני חושב שבעניין הזה אני מוביל אפילו על יניב ועל לנקרי

שאול צמח:  יצא לי לשרת פה עם ראש עיר קודם קודם כשהייתי קצין צעיר ובכל מקרה הצלחנו לעשות את הפעולות, לגייס, להצטייד, להכשיר, אנחנו לא סיימנו, אנחנו עדיין בתהליך הזה ועכשיו רגע אני קופץ למה זה נתן לנו

שאול צמח:       אני אגיד את זה במלוא הצניעות

שאול צמח:  אנחנו נמצאים במקום אחר

שאול צמח:  אם אתם מדברים עם האזרחים, קרו פה מספר דברים

שאול צמח:  היום בעיר העתיקה נוסעים על אופניים חשמליים עם קסדה

שאול צמח:  אני לא יודע איפה אדוני גר, להערכתי ביישוב שלך לא נוסעים עם קסדות, הערכה גסה, כי ביישוב שלי לא נוסעים, אבל פה נוסעים כי אם לא תיסע אתה עלול לקבל דוח

שאול צמח:  אבל זה לצורך העניין סימפטום המשילות בחלק התחתון

שאול צמח:  היה לי פעם מג"ד שאמר לי: לא שם גומיות לא פוגע ררנ"ט, אז לזה הכוונה

שאול צמח:  אז אנחנו פה

שאול צמח:       הדבר הזה הוביל אותנו למיפוי של בעיות בעתיקה, וכמו שאתם בוודאי יודעים, יותר או פחות, אבל אירועי 'שומר חומות' היוו נקודת המפגש שבין הלאומני לפלילי

שאול צמח:  אנחנו מדברים על זה כבר עשרות שנים, הפעם זה יצא וזה יצא גם בתצורה של אש חיה, נשק חם

שאול צמח:  כאן הייתה נקודת המפגש שבין הפלילי לבין הלאומני, והלאומני, כשאנחנו אומרים לאומני הוא הופך להיות פח"עי או חבלני

שאול צמח:  פה ירו על שוטרים ופה ירו בחזרה לעבר מי שירה על השוטרים וגם פגעו

שאול צמח:       הכניסה שלי לפה לוותה בתכנית עבודה שכללה את הפעלת היחידה המרכזית, כמובן בברכת מפקד המחוז

שאול צמח:  היחידה המרכזית נכנסה לפה לתהליך של עבודה של שנה ובתום שנה בקיץ האחרון נכנסנו למבצע מעצרים רחב מאוד בעתיקה ועל זה יעידו גם תושבי העתיקה וגם פרנסי העיר

שאול צמח:  אני חושב שעשינו פה עבודה מאוד מאוד משמעותית, מרגישים את זה היום בכל פינה, גם בהיבטים תיירותיים, גם בהיבטי ניקיון

שאול צמח:  אי אפשר היה לפתוח פה עסק מבלי לשלם למישהו

שאול צמח:  הסיפור הזה עבר מן העולם

שאול צמח:       תשאלו אותי מה המבחן האמיתי, המבחן האמיתי הוא שימור המצב

שאול צמח:  ראש עיריית עכו כל היום על העניין הזה מולי, ובצדק, מבקש וחוזר ומתחנן, הייתי אומר אפילו, שנמשיך לעשות את זה

שאול צמח:  אני יכול לומר לכם שאנחנו לא גמרנו את הטיפול פה, אנחנו גם נמצאים עמוק עם שירות בתי הסוהר ומפרידים בין האנשים שחטפו כתבי אישום, עושים הרבה הרבה פעולות מסביב כדי לא לתת להם להתחזק במקום שבו הם נמצאים ולחזור יום אחד כגדולים

שאול צמח:       יש פה 25 שוטרים

שאול צמח:  לאחר שקיבלנו את מתווה ה'סייף סיטי' אני קצת החלטתי לשנות אותו, אני החלטתי שאני רוצה שמעבר לשוטרי סיור יהיה פה גם כוח אכיפה שמורכב מבלשים, מרכז מודיעין, עובדת הערכה

שאול צמח:  בקטע של הפעלת הכוח אנחנו נמצאים כאן כרגע דה פקטו

שאול צמח:  יש לנו פער שהוא הולך ונסגר, והוא פער שלא היה תלוי בנו, הוא היה תלוי חקיקה, הוא היה תלוי הסכמות, הוא היה תלוי עבודה טכנולוגית של הצבת כל מיני סנסורים, מצלמות, גלויות, סמויות וכיוצא באלה, במרחב הציבורי, כל החומרים האלה, כל הבינה הזו אמורה להתנקז לאיזה שהוא מרכז שנמצא באזור הקריות, במטה שלי מאחורה

שאול צמח:  למעשה ההפעלה אמורה להיות הפעלה טכנולוגית לשוטרים שנמצאים פה

שאול צמח:  תיכף אני אתן לדביר, מפקד הנקודה, לומר את דברו בהקשר הזה

שאול צמח:      אבל אנחנו גם בשלב הזה מאוד מאוד מתקדמים, אני יכול לומר את זה פה, גם בזכות העירייה שסייעה בעניין הזה, בעניין של ההסכמות עם הייעוץ המשפטי שלה וגם אנחנו

שאול צמח:  כמובן האג"ת המשטרתי שהקצה ונתן את כל הבנייה הזו

שאול צמח:  נוצר מצב שהיום ה'סייף סיטי', אותה נקודה שנמצאת פה בפיקודו של דביר נותנת שירותי משטרה בעיר העתיקה שרובם ככולם הם או שירותים רגליים או שירותים באמצעות ריידרים

שאול צמח:      כל דבר במשטרה זה אירוע

שאול צמח:  ריידר, אני רכשתי ריידרים, אני הראשון במשטרה, עכשיו צריך להכשיר, עכשיו צריך לבטח, עכשיו צריך לוודא

שאול צמח:  ריידר זה סוג של קורקינט לחימה, הוא בגודל של אופנוע, אבל זה לא אופנוע, הוא נראה כמו קורקינט, עם כל הפליקרים, כשאתה בא בלילה הוא שקט

שאול צמח:  ארבעה גלגלים

שאול צמח:  צריך לעשות ניתוח שטח, צריך לראות ניתוח שטח, להבין שהעתיקה מבחינת התכסית שלה, האספלט, האבנים, חלק, אתה לא יכול לעבוד עם אופנועים, ראיתם מה קורה פה מבחינת מכוניות, עד כמה זה צפוף, זה לא מקום קלאסי לניידת שנכנסת דוהרת עם סירנה, זה לא האירוע

שאול צמח:  בקיצור מצאנו פתרון גם לעניין הזה

שאול צמח:  בסך הכול זה אירוע של קילומטר רבוע, אנחנו שמים פה חבר'ה יותר צעירים

שאול צמח:  הייתה התעקשות שלנו שלא נכניס לכאן שוטרים יותר ותיקים, יש פה מגויסים חדשים, מגויסות חדשות ויש פה גם גרעין של שוטרים ותיקים שאמורים להוביל אותם

שאול צמח:       התגובה פה היא תגובה מהירה לכל אירוע, בספקטרום רחב של משימות, כמו שאמרתי, ממשימות אכיפה ברמת הרחוב ועד טיפול בתחנות סמים, תפיסת אמצעי לחימה

שאול צמח:  אני חושב שראם סיים לנקות פה את בית העלמין, במרכאות, כל שני וחמישי הסגרות אמל"ח, היה פה לא מעט אמל"ח שהוסתר בבית העלמין ואנחנו עדיין עובדים על זה

שאול צמח:      התחנה כתחנה ממשיכה להתעסק בשכונות המעורבות ובעכו המנדטורית

שאול צמח:  מפקד התחנה נמצא כרגע בהשתלמות אז אלי סגנו נמצא איתנו, הם הפכו להיות תחנה מאוד חזקה כתוצאה מהעניין הזה עם ריבוי יחידות תגובה, ניידות סיור, ניידות בילוש, ניידות תנועה, שוטרים קהילתיים

שאול צמח:  יש פה גרעין תורני שחווה לא מעט בעיות בתקופת 'שומר החומות' אז אנחנו גם בקשר איתם ולהבנתי גם תחושת הביטחון אצלם השתפרה בשנה וחצי האחרונות, ככה זה נראה

שאול צמח:       יש פה כוח שיטור משולב בין העירייה למשטרה שמורכב גם משוטרים בעלי אוריינטציה קהילתית וגם מפקחים שהם הייתי אומר בעלי אוריינטציה משטרתית, ראיתם חלק מהם, אז יוצא שבעצם אנחנו משחקים אחד על החוזקה של השני ומקבלים את התוצאה

שאול צמח:  הרווחנו פה פעמיים, כי בעצם היום גם תחנת גליל מערבי, שהיא השכנה והיא מחזיקה את כל הכפרים שעל בסיס קבוע גולשים לכאן, בין אם זה בחגים – יש פה פנינת תיירות מטורפת

שאול צמח:       רגע אני אגיד מילה לגבי הנמל, רמת המשילות בנמל הייתה מאוד בעייתית, אנחנו במסגרת אותו רשת דייגים, שאמרתי לכם, שהרמנו פה לא מעט יעדים בעייתיים, עשינו פה גם תהליך של חילוט לחלק גדול מהסירות שהיו כאן

שאול צמח:  זה דבר שלא נעשה פה שנים

שאול צמח:  היום הנמל, ועל זה יעיד המנכ"ל, אנחנו גם בקשר עם מנהל הנמל החדש, שהוא בעברו איש משטרה בעצמו, גם איש משטרה ואיש משטרה ימי, אבי רוסו, הוא היה פה ראש מדור השיטור הימי

צביקה פוגל: מוכר, הוא היה אצלנו רע"ן מתנדבים במחוז

שאול צמח: כן, כשהיית –      

צביקה פוגל: מפקד יחידת חילוץ גולן

שאול צמח: אז הוא היה קצין אק"מ של מחוז צפוני, זה היה תפקידו האחרון

שאול צמח:  על כל פנים הוא זכה פה במכרז של ניהול הנמל, נכנסנו גם איתו בקשר

שאול צמח:  אתם רואים שהנמל נמצא כרגע בשיפוץ

שאול צמח:  עברנו את הרמדאן הקודם עם אפס תקלות

שאול צמח:       אני רוצה להגיד עוד איזה מילה, אני מניח שמירב נתנה לכם את זה בסקירה ופחות דיברנו על זה, אבל עשינו פה המון סגירות מעגל מאז אירועי 'שומר החומות'

שאול צמח:  חלק גדול מסגירות המעגל יצא החוצה לתקשורת, חלק מסוים לא יצא, אבל אין שום דבר שאין סגירת מעגל איתו

שאול צמח:      ברשותכם אני אעצור כאן, אם תרצה אני אגיד לך אחרי זה משהו בארבע עיניים

שאול צמח:  יש לנו עוד איזה שהיא סגירת מעגל אחת, שאני סימנתי אותה כסוג של מטרה שתלווה אותי פה כל עוד אני מפקד מרחב, ולשמחתי הרבה אנחנו בכיוון כך שאנחנו לא משאירים חוב פתוח מול אף אחד בהקשרים של אותן פעולות איבה, מרידה או what ever, שהיו פה לפני שנה וחצי

שאול צמח:  אני אתן לדביר לדבר שתי דקות על הפעלת הכוח, משמרות, אתגרים ונעבור לשאלות אם יש

צביקה פוגל: לפני דביר, ציינת, ונכון לפחות לטעמי, כמפקד מרחב והראייה שלך יותר רחבה, שיש סיכוי לגלישה של אירועים מהכפרים לפה

צביקה פוגל:  מה חסר לנו כדי להיות מוכנים? הרמדאן זה בעוד עשרה ימים

צביקה פוגל:  בהנחה שמשהו כזה יכול לקרות, אני מקווה שלא

שאול צמח: אני קודם כל מייעץ, כי אני שם לב שיותר מדי מתייחסים בהקשר הזה ללפני הרמדאן, תוך כדי הרמדאן ואחרי הרמדאן, מה שאני אומר כרגע הוא בראייה הוליסטית ללא קשר לרמדאן

שאול צמח:  כלומר זה לא משהו שהוא בהכרח מחויב בגלל הרמדאן

שאול צמח:  באשר לרמדאן אני יכול להגיד דברים אחרים

שאול צמח:  יש לרמדאן את המכניזם שלו, המכניזם הוא שהציבור המוסלמי המאמין ביום נח או עושה עבודה, הייתי אומר ברמה טיפה יותר נמוכה ממה שהוא רגיל לעשות כי הוא נמצא בצום ויש את נקודות הלחץ, כולם יודעים מה זה לא לאכול כל היום ולהגיע בסוף היום ועכשיו אוכלים ועכשיו פתאום מתפתחת איזה קטטה ואנחנו נמצאים במקום אחר לגמרי

שאול צמח:  העובדה שאנחנו ערים כל הלילה, כולל פה

שאול צמח:       מהו המכניזם הזה של הרמדאן? בשלושה שבועות, שבועיים ראשונים של הרמדאן, שבועיים וחצי, אם לא קורה כלום גם ברמה הלאומית, ירושלים, ואין זליגות של דברים אחרים, אז אנחנו סך הכול עוברים את זה די בשקט

שאול צמח:  ראינו את זה גם בחוף וגם בצפון, אני שירתי גם במחוז הצפוני

שאול צמח:  בעשרה הימים האחרונים של הרמדאן יש תמיד פיק בגלל שגם בהיבטים דתיים הם יותר קדושים עבורם ואז כל פעולה יכולה להיתפס כהתגרות, לא התגרות, זה לא משנה איך אנחנו מפרשים, חשוב להבין איך הם מפרשים, זה ממש לא משנה מה אנחנו חושבים על מה שאנחנו עושים

שאול צמח:       צריך להבין, מהי אותה גלישה? עכו היא יעד תיירותי לכל הגליל המערבי ולכל הגליל, כלומר אתה יכול לראות, למשל בעיד אל פיטר, אחרי הרמדאן, את כל שפרעם וכאבול וטמרה שהם בכלל בשטח מרחב גליל, ואם ננוע דרומה – אני בשנה שעברה נסעתי בפקק, נכנסו בי בדואים מאחורה, יצאתי שאלתי מה המהומה, אנחנו מרהט, נו אז מה אם אתם מרהט? תעמדו בצד

שאול צמח:  מהשטח שלנו, מכר ג'דיידה

שאול צמח:  צריך להבין, אלה כפרים שאין בהם, לא אגיד שפרעם וטמרה במקום הזה, אבל מכר ג'דיידה, חוץ מזה שאנשים גרים שם ויש שם מקומות פרנסה אין שם שום דבר אחר, אז אנשים באים לפה, הם רוצים לבוא לעתיקה, הם רוצים לטייל עם הילדים, הם רוצים טיפ-טיפה איכות חיים, הם עושים את זה פה על חוף הים, עושים את זה פה על החומות

שאול צמח:  יש פה את האטרקציות של הסירות, שזה זול, זה שווה לכל נפש

שאול צמח:       דרך אגב, אני אפתח סוגריים, אתם יכולים לבוא ולראות גם תקופה שבין הזמנים וגם בחול המועד סוכות ואולי בחול המועד פסח את החרדים מסתערים על המקום הזה

שאול צמח:  תבינו את הרגישות שמאות חרדים מגיעים ונכנסים לתוך העתיקה כשהיעד שלהם הוא גם כן במסגרת רכישת חבילה תיירותית מוזלת שמסוגלת לעמוד מול הכיס שלהם

שאול צמח:  בשנה שעברה עשינו את זה, אני לא זוכר כרגע, להערכתי עם אפס אירועים חריגים

שאול צמח:  למרות שהיה לנו בעקבות 'שומר החומות' המון עצורים והיה לנו טקס קבוע של הפגנות בסוף שבוע מול תחנת המשטרה, נתנו לעניין הזה לגווע לבד, ירד ירד ירד ירד, כולל תהלוכות פה, לא מעט תהלוכות עם לפידים, דגלי פלסטין, אתם יודעים, זה הולך תמיד למקום הזה

שאול צמח:  נתנו לעניין הזה לגווע, לא העצמנו אותו והוא נעלם

שאול צמח:  כמו שזה בא ככה זה נעלם והמשכנו לבצע את העבודה שלנו והתוצאות מדברות בעד עצמן

שאול צמח:      אני אומר לכם גם כתושב האזור, אני חושב שעכו נמצאת היום במקום אחר לגמרי

שאול צמח:  יש עדיין המון עבודה לפנינו, יש לנו עוד תכניות, להשתלב פה גם בשיטור ימי, עירוני חדש ימי, שזה יהיה פיילוט ראשון, אם אנחנו נצליח לעשות את זה כאן אנחנו נכשיר ימאי משטרה ואזרח וסירה משטרתית עירונית כזו, אז אני חושב שזה גם ייתן קצת שליטה בתווך הימי

צביקה פוגל: גורמים שהיו מעורבים לפני שנתיים ב'שומר החומות' אנחנו יודעים לעקוב אחריהם ולדעת מה הם הולכים לעשות? הם נמצאים באיזה שהיא מידה של מעקב?      

שאול צמח: בוא נחלק את זה ככה, קודם כל המודיעין, מודיעין הסדר הציבורי המשטרתי, ופגשתם פה את ראם והוא לא היחידי, הוא אמנם עובד על העתיקה ובימים אלה הוא מסיים את תפקידו, כי כמו כל אחד גם הוא הגיע לפרקו והוא עובר שטח, אבל אנחנו שולטים במספר רבדים

שאול צמח:  דבר ראשון, אנחנו לא עובדים פה לבד, אנחנו ביחד עם שב"כ, דבר שני, אנחנו עובדים פה בריבוד מסוים, מחפשים כל הזמן את הנקודות

שאול צמח:      צריך לזכור, זה לא פשוט, אנחנו בשנת בחירות, באוקטובר אנחנו בבחירות לרשויות המקומיות, התחילו כבר, אנחנו רק בעקבות איזה הריסה לא פשוטה שעשינו לפני מספר שבועות, והשבוע נתנו לה עוד איזה מכה, הם בדיוק עכשיו בדקות אלה עומדים ומפגינים ליד העירייה, הרסנו פה איזה מתחם

שאול צמח:  אנחנו סך הכול די עוקבים אחרי מה שקורה פה, כי, אתה יודע, צריך להמשיך לעבוד

שאול צמח:  לא נתנו לעניין הזה לקחת אותנו לאיזה מקום אחר

שאול צמח:       יש איזה שהוא טווח שבו אני לא יכול לתת אחריות, אני יכול להיות מופתע כמו כל אחד אחר, אבל אני טוען שצריך להבשיל, צריך להקדיח את התבשיל כדי להגיע עוד פעם לאירוע כמו 'שומר החומות'

שאול צמח:  'שומר החומות' זו לא הקדחה של יום או חודש, זו הקדחה של עשור, צריך לשים את הדברים על השולחן

שאול צמח:  להגיד לך אם עכשיו יש היתכנות ל'שומר חומות' 2 מחר בבוקר? לא נראה לי

שאול צמח:  הציבור רוצה לחיות, הציבור מבין ששבוע ושבועיים אתה יכול להשתולל ואז מה? והמשטרה מגיעה וסוגרת מעגלים, אז אפשר לזרוק בקבוק תבערה ואפשר לירות לעבר השוטרים, אבל אנחנו ניפגש, עוד שבוע, עוד שבועיים, עוד חודש, לא קרה כלום

שאול צמח:  היד פתוח והפנקס רושמת, הוא אמר, נכון?      

צביקה פוגל: כן, בדיוק כך

יאיר פרץ: צהריים טובים

יאיר פרץ:  היחידה עצמה מונה 28 שוטרים, כמו שהמפקד ציין, שלושה חוקרים, חמישה בלשים, 15 סיירים

יאיר פרץ:  המפקד פה ציין את הנושא של הקסדה עם האופניים החשמליים

יאיר פרץ:  צריך להבין שלפני שמונה חודשים, כשהיינו פה בטקס פתיחה, יום למחרת אני מסתובב פה בסמטאות, תופס אותי בחור ואומר לי: שוטר שלך נתן לי דוח על קסדה על האופנוע, אוקיי, לא הייתה לך קסדה פה על הראש? כן, אבל פה בעתיקה אסור לשים קסדות

יאיר פרץ:  הייתה פה הבנה שבגלל גורמים עברייניים כאלה ואחרים ברגע שאתה נכנס לעיר העתיקה יש חוק אחר ואם אתה עם קסדה אתה תקבל מכות, כי כביכול אולי יפרשו את זה שבאת לחסל מישהו

יאיר פרץ:  זו הרמה

יאיר פרץ:  זאת אומרת, יש חוק, מגיעים, מורידים את הקסדה, נכנסים לעיר העתיקה על אופנוע

יאיר פרץ:  אז להגיע למצב כזה שב-100% מהמקרים גם בתוך הסמטאות

יאיר פרץ:       וצריך להבין שתוואי השטח פה קצת מזכיר את הפאבלות של קולומביה עם העברות של סמים ואמל"ח על הגגות

יאיר פרץ:  ובאמת, כמו שראית, מעבר לצירים המאוד צפופים במהלך היום החיים פה הם בתוך הסמטאות ואין להם גישה עם רכב, זאת אומרת הכוח פה עובד באמת רוב מוחלט מהזמן באופן רגלי

יאיר פרץ:  עכשיו ההסמכה של הריידרים, אנחנו בדיוק מסיימים אותה וזה יעזור

יאיר פרץ:  אני מדבר על 16-15 קילומטר בממוצע שכל שוטר עושה ככה בריצה בין הסמטאות לאירועים

יאיר פרץ:       כן, זה פשוט תוואי, זה כאילו מדינה אחרת כמה קילומטר מתחנת המשטרה, אבל אני יכול להגיד שהתחושה והפידבק שאנחנו מקבלים מהאזרחים, וההבדל הקטן, כמו שצוין פה, אכיפת התנועה, הדברים הקטנים האלה, אם בעבר לא יכולת להגיע לפה לאירוע שאתה צריך לעצור או לעכב בן אדם בלי להגיע לפחות עם ארבעה עד שישה שוטרים וזה אירוע שעכשיו מחריף וכולם מגיעים וסקרנים, אז היום אני יכול להגיע, יש לי פה שוטרות מאוד חזקות, שוטרים מאוד חזקים, הם יודעים לסיים את האירוע, כי כבר רגילים, רגילים לראות אותנו פה, רגילים שידנו נוגעת בכול ואנחנו נכנסים ובודקים ודופקים על הדלתות ומגיעים גם לפינות שבדרך כלל לא יגיעו אליהן אם אין פה כוח שנמצא באופן עקבי

צביקה פוגל: יש פה אווירה של הרתעה?     

יאיר פרץ: יש אווירה של הרתעה באופן שלא הייתה פה

קריאה: לא היה בעשור האחרון

שאול צמח: לשאלתך, אני רוצה שיכבדו אותנו ולדעתי אנחנו נמצאים היום במקום הזה

שאול צמח:  זה לא רק הרתעה

צביקה פוגל: לא, לא, הערה נכונה

שאול צמח: אני לא רוצה להלך אימים על אף אחד

שאול צמח:  יש פה אישה שיש לה צרה, היא קוראת לשוטר או לפקח

צביקה פוגל: נהדר

שאול צמח: אני לא רוצה להיות כבר במקום הזה

שאול צמח:  תשמע, מספיק, שאף אחד לא יפחד ממני

שאול צמח:  אני יכול להגיד לאדוני שאני לא עסוק כל היום בלהפעיל את הכוח, אני עסוק כל היום בלחשוב איך לא להפעיל את הכוח שלי

שאול צמח:  זה יותר מטריד אותי, אני מרסן את הכוח שלי, כי לא ייצא לי מזה כלום, ואני לא רוצה שתיירים יפחדו להגיע לפה כתוצאה מאיזה אירוע משטרתי קיצוני או מאיזה שהוא מעצר עליהם

שאול צמח:  הלקוחות שלי, לצורך העניין בפארטו, אותם 20% שלא סופרים אף אחד, לא אותך ולא אותי, אז איתם אני מפעיל כוח, הכול בסדר

יאיר פרץ: אני יכול להגיד ששוטר פה יכול לפתוח את הבוקר, יש לו גם, הם עברו הסמכה יחד עם השיטור הימי בשביל לאכוף פה באזור המרינה והדבר כבר מתהלך, שוטר יכול לפתוח פה את המשמרת, לעזור לחאג'ה בשוק עם השקיות, לעזור לירקן בטרה סנטה, וכשאתה פה בעקביות, להבדיל באמת בקהילה כמה אנשים צמאים ויש פה אנשים טובים ואנשים שרוצים לחיות, ולהבדיל את הבעיות שיש לנו פה, שזה נרקומנים, של תחנות סמים, שהם גובים ופורצים

יאיר פרץ:  אם בעבר היו פה עבריינים כאלה או אחרים שדרך מודיעים באים להתייצב בתחנה, היום אין, אל תבוא להתייצב בתחנה, אני אביא אותך, אני אבוא, אני אדפוק לך בדלת, אני אשים עליך אזיקים ואני אקח אותך לתחנה וחשוב שיראו את זה, וזו הצורה שאנחנו פועלים פה כרגע

יאיר פרץ:  יש את הכוח, כך אנחנו צריכים להתנהל וצריך שיראו אותנו חזקים

צביקה פוגל: מה חסר לך?     

יאיר פרץ: קודם כל לעומת מה שהיה יש לנו הרבה

יאיר פרץ:  חסר לנו, עדיין יש פערים של תקינה, זאת אומרת מפקדים פה לא מוגדרים עדיין בכירים, דברים שהם דקויות של המשטרה, שזה עדיין קצת - - -     

צביקה פוגל: אמצעים?      

יאיר פרץ: מבחינת אמצעים, אנחנו מקבלים כרגע, מה שאנחנו צריכים זה רחפן, המצלמות הטכנולוגיות, שזה דבר שהוא נכנס

צביקה פוגל: יש מצלמות בעיר העתיקה?      

מירב וגנר: כן, המצלמות פה יהיו יותר טובות

שאול צמח: יש פה עוד רובד שהוא בתהליך, אני אתן למירב להציג את זה

מירב וגנר: ברגע שהם יסיימו לתקן את מה שנהרס ב'שומר החומות', הם כבר קיבלו את הכסף מהמשרד, ברגע שמסיימים את התקנה תעלה על זה שכבת אנליטיקה שהיא לא קיימת היום בשאר המצלמות, ממש עם זיהוי אנומליה, ריצה של אנשים, עם כל מיני סנסורים שיהיו בשטח

מירב וגנר:  זה שהוא ייחודי לכאן, לעתיקה

שאול צמח: היכולת להבחין, סנסור קול שיודע להבחין בין ירי של נשק לבין זיקוק, לצורך העניין

שאול צמח:  ברמה כזאת

מירב וגנר: עשן, כל מיני דברים כאלה

צביקה פוגל: מעולה, יפה מאוד

שאול צמח: כל מה שאפשר וכל מה שמאפשרים לנו מבחינת ציוד

צביקה פוגל: שאול, תנצל את זה שאני פה

שאול צמח: אני אגיד לך משהו, דביר ברמה שלו ואני ברמה שלי, אתה מכיר את המונח שמחת עניים?     

צביקה פוגל: בוודאי

שאול צמח: אז אני בא ואומר, אם אני אקבל את כל מה שהובטח לי תחושתי שיצאתי וכל תאוותי בידי

שאול צמח:  להגיד לך שאני חושב שצריכים להיות פה עוד עשרה שוטרים, אני רוצה גם להיות ריאלי, אני מכיר את המצוקות של הקולגות שלי בכל מקום אחר בארץ ואני יודע לווסת את העניין

שאול צמח:  יש לי לא מעט אתגרים אחרים

שאול צמח:  אני לא אמרתי לכם, אתם נמצאים במחוז - - -     

צביקה פוגל: מחוז חוף אתה מתכוון?      

שאול צמח: עד 'שומר החומות' וכשנכנסתי לתפקיד תחת אחריותי גם הייתה העיר חיפה עד עתלית, כולל עתלית, טירת כרמל, כל זה היה שלי

שאול צמח:  בחודשיים אחר כך, אנחנו עשינו עבודת מטה והתפצלנו והקמנו מרחב נוסף, אבל הבעיות או האתגרים של זמן ומרחב, רק האירוע הביטחוני שהיה שלשום זה לא אירוע שמסתיים בטקילה וימ"מ, זה אירוע שהמשטרה ניהלה אותו בהיבטים שלה בכל מה שקשור לטיפול בזירת המטענים, חבלה, זיהוי פלילי, סגירה, תנועה

שאול צמח:  היו שם המון המון אתגרים, זה לא בא לידי ביטוי, אנחנו חלק מהעמימות, הצלחנו לסייע לייצר אותה על פי דרישות ארציות, שר ביטחון ורמטכ"ל שהיו בזירה

שאול צמח:       האתגרים הם אתגרים גדולים

שאול צמח:  נהריה זה אתגר בפני עצמו, הקריות, חבל על הזמן, זה שטח אורבני גדול עם כל המשמעויות שלו, הנמלים החדשים, הנמל הסיני

שאול צמח:  יש פה לא מעט אתגרים ואנחנו מנסים לייצר פה איזה שהן פינות

שאול צמח:  אז נכון, עכו בערה, עכו בערה בגלל הרכב האוכלוסייה, וכמו שאמרתי קודם, אני לא חושב שזה היה משהו מובנה של דקה או שתיים, זה תהליך שקרה והתבשל והסיר ישב עשר שנים, יותר או פחות, זה פחות משנה, ישב על הגז וזו בסוף הייתה התוצאה של הגלישה ואני מקווה שאנחנו במקום אחר לגמרי

מירב וגנר: אני מאושרת ממה שקורה פה, כבר שאול אמר

מירב וגנר:  אני חושבת שפה זה באמת מהפכה, הנושא של 'עיר בטוחה' וכן אני חייבת לציין את המשרד שהעביר את התקציבים, מה שלא האמנו שיקרה, קיבלנו את זה, ולהגיע למצב שתוך פחות משנה מכתיבת תפיסת הפעלה מקצועית וכוח, כשהיום אתה מסתובב זה נראה שהם כאילו נמצאים פה שנים

מירב וגנר:  זה משהו שהוא לא קורה בדרך כלל

מירב וגנר:      יצא לי גם להקים תחנת משטרה אז אני יודעת מה התהליך עד שאתה מצליח באמת להיטמע בשטח ואני חושבת שהשוטרים פה עשו עבודה מדהימה

מירב וגנר:  זה כמובן בזכות כמובן ההובלה של דביר והשוטרים שבאו לכאן, עם מוטיבציה, בחרנו לכאן את השוטרים הכי טובים, קודם כל הוותיקים שיובילו את הכוח ולאחר מכן גיוס של חבר'ה צעירים שבאים עם מוטיבציה ורוצים לעבוד, עם פיקוד כמובן מתאים

מירב וגנר:  היום כשאתה מסתובב פה בעתיקה, בעבר בשעות הערב מי שמסתובב פה זה רק מי ששולט, והיום אתה מגיע בשעות הערב, רואה את האנשים, יושבים, וכיף לך, ומסעדות, לא מפחדים, מה שהיה בעבר

מירב וגנר:       ציין פה המפקד לפני זה את פרשיית הדייגים

מירב וגנר:  לא נגעו בבדוקאים ברמה ה – הלכו ממש על הראשים

מירב וגנר:  ולהוציא אותם, אני עוד זוכרת שהייתה התעקשות, בעיקר גם של מפקד המרחב, שיראו שמוציאים אותם בהליכה רגלית

מירב וגנר:  אני הרגשתי תחושת גאווה שאירוע כזה קורה כאן

מירב וגנר:       אנחנו עוד ממש, כמו שציינו, בתחילת הדרך, אנחנו סיימנו השבוע את ההכשרה של הריידרים, קיבלנו אותם, שזה גם ייתן פה יכולת מבצעית מטורפת להגיע מהר מזירה לזירה, מה שאנחנו לא יכולים לייצר פה עם אופנועים

מירב וגנר:  הנושא של האנליטיקה שזה נושא שהוא לא קיים

מירב וגנר:  למעשה אנחנו פעם ראשונה נראה שיטור - - -     

שאול צמח: סליחה רגע

שאול צמח:  אם היינו מחכים לאנליטיקה, ואתה מכיר את זה אולי מעבודות מטה של בוא נחכה שנקבל את הכול ואז נתחיל, אנחנו כנראה עכשיו לא היינו יושבים פה, לכל היותר הייתה פה איזה ניידת תגובה ועוד איזה שני שוטרים שרצים ממקום למקום

שאול צמח:  ההתעקשות הייתה, אני חייב לציין, אני לא נכנס לפוליטיקה, זה לא מעניין אותי, אבל מרגע שהם שמו את זה שם על השולחן אנחנו רצנו, לקחנו והתחלנו לרוץ עם זה קדימה

שאול צמח:  ובאמת צריך לומר את זה כמילה לזכותם, כי בסוף זה רק עיבה וחיזק אותנו

צביקה פוגל: אז אני רוצה לשאול אתכם שאלה, ככה מבחינתי לסיום הסקירה הזאת, אם אתם מחר עוזבים את התפקיד פה והולכים למקום אחר –      

שאול צמח: וזה יקרה, לא בעוד הרבה זמן

צביקה פוגל: אין לי ספק, ומקום שיש לו מאפיינים של עיר מעורבת, מה מתוך מה שיש פה אתם לוקחים לחקות שם?      

מירב וגנר: אני הייתי לוקחת, בדיוק כמו שנעשה כאן, לקחת תא שטח שהוא בעייתי, שמשם אנחנו יודעים שיוצאים הבדוקאים הבעייתיים, יוצאים כל הגורמים

מירב וגנר:  אם אתה תבוא ותגיד אוקיי, אני משתלט על הכול, אני לוקח את כל השטח אתה לא תצליח

שאול צמח: אתה לא תהיה בשום מקום, אתה חייב להתמקד

מירב וגנר: לקחת שטח קטן, שהוא באמת הכי בעייתי, ומשם לתת לו את הטיפול האינטנסיבי

מירב וגנר:  הנושא של 'עיר בטוחה' זו באמת מהפכה, כי זה כוח מבצעי בשטח שהוא מבוסס טכנולוגיה, זאת אומרת נותן לה יכולות עם ראייה

מירב וגנר:  מה שעשינו כאן בתפיסת ההפעלה, בהתחלה באמת מה שהמשרד הכתיב זה לתת סיור, כלומר כוח רגלי, ואז אמרנו לא, אם אנחנו ניתן רק את זה אז הם יתפסו כל היום, אבל בתחנה, שהיא גם ככה עמוסה, לא יהיה מי שיטפל

מירב וגנר:  אז אמרנו שנעשה מצד אחד כוח של בילוש, הוא ייתן את העבודה החכמה

שאול צמח: סמויה

מירב וגנר: זה מי שבדרך כלל מטפל

שאול צמח: כן, שיהיה פה גם מי שיחקור כדי שהעומסים לא יתגלגלו לתחנה

מירב וגנר: נכון, ואז לקחת גם שלושה חוקרים שאם בסוף לא יהיה כתב אישום לא תהיה הרתעה

שאול צמח: תשמע, זה קשה לשנינו להגיד את זה, אני אגיד לך למה, כי אנחנו עומדים מול התפיסה שאומרת שאני רוצה בכל רחוב גם שני שוטרים, אבל אני לא יכול, אז אני חייב לנהל את עצמי, אני חייב לנהל את התשוקות המקצועיות שלי, אני אגיד את זה ככה

שאול צמח:  מה יותר פשוט מ-30 שוטרים שרק נמצאים פה כל היום? ולא צריך סביב השעון כל השנה, זה ברור, הרי בלילה פה ישנים ושקט וכו', אבל זה גם לא נכון, זו הפעלה קלאסית פחות אפקטיבית

שאול צמח:       אבל אם עכשיו הוא יוצא והוא עצר מישהו והבלש הצליח לעשות תצפית על הטמנת אמל"ח או תחנת סמים והחוקר יושב ומקבל ופותח את התיק פה והם חלק מיחידת סמך של תחנת עכו, הוא כפוף למפקד תחנת עכו, בסוף כל הפעילות הזו נרשמת על תחנת עכו, היא חלק מהתוצרים והתפוקות של תחנת עכו

שאול צמח:  אני חושב שהצלחנו לייצר את המינון של בין אותם שוטרים שאנחנו רוצים שיילכו ברחוב, שיראו, מה שנקרא תחושת הביטחון צריכה גם להיראות, להיות מורגשת פיזית, לבין המשך העבודה, ואם תרצה הרגל המסכמת, כי בסוף צריך גם להגיע לכתבי אישום, יש תביעות וכו' וכו'

צביקה פוגל: בקיצור, מה שעשיתם זה התאמתם תפיסת הפעלה למקום הזה ולפי זה הפעלתם את הכול

שאול צמח: בדיוק

צביקה פוגל: זה גם מה שאתם עשיתם בעיר

מירב וגנר: חשוב לציין שפה יש משהו נוסף, הנושא של המש"ק תודעה

שאול צמח: על זה לא דיברנו, תיכף נגיד על זה מילה

יניב אשור: יש שכבה נוספת

יניב אשור:  בשלושה חודשים האחרונים אנחנו הרסנו פה ביחד שתי תחנות סמים

יניב אשור:  רק לפני שבוע וחצי, פה אורווה שהייתה, נכון, ראם? אני חוזר עוד פעם לאותה סיטואציה כל הזמן, המשטרה לא יכולה להרוס, זה לא התפקיד שלה להוציא את הצווים, אין לה את הסמכויות האלה להיכנס לשימור רחובות או להריסות כאלה ואחרות, הן יכולות רק לדרבן מערכות

שאול צמח: לא, זה לא נושא התעניינות שלי, אני רק מאבטח לה את מוציא הצווים ועומד בראש הפו"ש, כי אין לי ברירה

יניב אשור: ברור, כי אין לך ברירה

יניב אשור:  אבל המשטרה אם אין לה שותפים ערכיים בתהליך עצמו הם יכולים להמשיך לעבוד על תחנת סמים עוד 30 שנה, להמשיך לעבוד על הנרקומנים הקטנים ולבזבז את כל הכוח המשמעותי כי האמירה של המשילות, לבוא ולנצל את כל מערך הסמכות שיש במרחב הציבורי, בום, הוא צריך להרוס את האורווה, הוא צריך לקחת - - -     

שאול צמח: הוא אמר מילה מאוד משמעותית, ערכית, ברגע שיש תובע עירוני שהוא מיינדד והוא מבין והוא נחוש והוא יודע שהוא יקבל שיתוף פעולה מצד המשטרה

צביקה פוגל: זה עלה בסקירה, זה גם עלה מטעם המשרד לביטחון פנים, בסדר גמור

יניב אשור: וזה נכון גם לדברים נוספים

יניב אשור:  אם אני הייתי אומר לך, תשמע, אני מקווה שהאנשים מפה יתקדמו קדימה, יילכו למקומות אחרים, זה שיידעו גם לרתום את הרשויות המקומיות לצרכים שלהם

יניב אשור:  כי אם יש לו סמטה חשוכה שהחושך מביא איתו את כל הבעיות והוא אומר לי: תשמע, מחר בבוקר יש לי סמטה חשוכה ואני יודע לתת לו את המענה, אף אחד אחר לא יכול פה, עם כל הכבוד, לתת לו

שאול צמח: אגב, אני בדיוק על העניין הזה בעוד שעה נפגש עם מנכ"ל עיריית חיפה כי חלק מחיפה זה שלי, מהצ'ק פוסט, כל קרית חיים, בדיוק על העניין הזה

שאול צמח:  על התאמה, שיטור פר אזור, בדיוק על יש לי איתו פגישה

שאול צמח:  הוא לא מזמן נכנס לתפקידו, ניר מריאש, היה פעם במשטרה

צביקה פוגל: עוד משהו, מירב?     

מירב וגנר: רק להוסיף באמת פונקציה חדשה בתפיסת ההפעלה ששילבנו אותה פה, אמרנו שזה תקן שאנחנו נוותר עליו, אבל זה תקן שהוא מאוד חשוב

מירב וגנר:  זיהינו שאנחנו באמת חלשים בכל הנושא של הוובאינט, יישום ברמת התחנה

מירב וגנר:  אין לנו פונקציה שנותנת לזה מענה, יש לנו יומינג מאוד חזק כאן בתחנה, היומינג שלנו מאוד חזק

צביקה פוגל: ראם, כן

מירב וגנר: רכז המודיעין

צביקה פוגל: זה כיף לשמוע את זה, יפה מאוד

צביקה פוגל:  אלי, משהו?      

רפאל אדרי: שוב פעם אני אומר, בגלל הפלטפורמה הפלילית בעצם ב'שומר החומות' רוב המודיעין הגיע מראם, אני הייתי ביחידה המרכזית וקיבלתי מראם את כל הפלטפורמה הפלילית שעברה להיות לאומנית

רפאל אדרי:  זה אחת

רפאל אדרי:  שתיים, אנחנו פיתחנו עוד שיטה של עבודה עם שילוב של גורמים אזרחיים

רפאל אדרי:  רק השבוע נכנסנו כאן גם עם מס הכנסה

שאול צמח: שולחנות עגולים

שאול צמח:  אבל זה קיים, גילוי נאות, בכל המשטרה, במחוז אנחנו עובדים חזק וגם בתחנות אחרות

רפאל אדרי: נכון, אנחנו עובדים על זה חזק מאוד

שאול צמח: אין היום רשות שחוששת להיכנס לבצע את עבודתה, לא רשות המסים ולא הרשות להלבנת הון ולא חברת חשמל ולא קניין רוחני, פדרציות כאלה ואחרות

שאול צמח:  כל מי שיכול להתלבש איתנו

שאול צמח:  ובסוף יחד עם פרקליטות אזרחית, כי לא תמיד העבודה היא עבודה פלילית, אנחנו סוגרים פה מעגלים גם ברמות כאלה

שאול צמח:  זה בא לידי ביטוי בתפיסות כספים, בחשבונות בנקים, בהחרמות חילוטי כלי רכב, ציוד וכיוצא באלה

צביקה פוגל: מישהו מהמשרד לביטחון לאומי רוצה לומר משהו, לשאול משהו, להעיר משהו?      

כפיר יהודה: שתי אנקדוטות

כפיר יהודה:  ההחלטה התקבלה באוקטובר 21', ביולי 22' היה פה טקס כבר, וזה עניין משמעותי

שאול צמח: מכיוון שפחדתי שתגנבו לי את זה ולכן בוא נאמר את האמת, רצתי ולקחתי את זה

שאול צמח:  אני לא עשו אותי אתמול, אתה יודע בדיוק

מירב וגנר: צריך לתת להם גם קרדיט

שאול צמח: לא נתתי להם קרדיט? מראשון הפקידים ועד השר בר לב

שאול צמח:  אני אומר בכנות רבה, אני לא נכנס לעניינים פוליטיים, זה לא מעניין אותי

שאול צמח:  מה שלזכותו של אדם לזכותו של אדם

כפיר יהודה: מה שרציתי לומר דווקא זה להחמיא למשטרה

כפיר יהודה:  אני בתפקיד הזה כבר שנה וחצי, מעורב בהרבה פרויקטים

כפיר יהודה:  אגב הנושא הזה של אכיפה כלכלית, דווקא אתמול היינו עם המשנה לפרקליט המדינה כלכלי, אורית קוטב, בנושא הזה ותכננו קדימה את כל הנושא של אכיפה כלכלית, אבל לא ראיתי עוד פרויקט שהמשטרה נכנסה אליו בעוצמה כזאת

כפיר יהודה:  אני לא חושב שהם השאירו אגף אחד שלא מעורב בנושא הזה

כפיר יהודה:  ההתנהלות הייתה עניינית ויעילה ולכן אנחנו עומדים פה, כמובן בהובלה של אנשי השטח

כפיר יהודה:       אנקדוטה שנייה

כפיר יהודה:  דיברנו על רגל מסיימת ואמרנו כתבי אישום, כתבי האישום, ואנחנו גם קיבלנו הערה ממבקר המדינה בנושא הזה, כתבי האישום עסקו בפלילים ומבקר המדינה שאל שאלה פשוטה, למה אדם שמצית רכוש, הורס רכוש, לא מוגש נגדו בסיום ההליך הפלילי גם כתב אישום, ואני חושב שכחבר כנסת אנחנו מאוד נשמח אם תסייע לקדם את זה מול משרד המשפטים

כפיר יהודה:  כלומר יש פה שילוב של אנשי המשטרה, אבל את הגול, מי שיכניס את הגול זה התביעה המשטרתית או הפרקליטות, וגם את הנושא הכלכלי

צביקה פוגל: בסדר, תגישו לנו, אנחנו נוביל את זה, אין בעיה

יניב אשור: זה מאוד משמעותי, בסידור העבודה היומי של אותו עבריין הוא יודע, אני יושב בממוצע בחיים שלי בבית סוהר שלוש-ארבע שנים, אבל לפחות אני אתפרנס מזה, וכשפוגעים בנושא הכלכלי זה משנה, זה פרדיגמה אחרת

צביקה פוגל: ברור לחלוטין

צביקה פוגל:  עקבת אחרי כל השאלות וכל הנושאים שהתעניינו, יש פה מודלים שראויים לחיקוי ואנחנו כל הזמן מסתכלים על ערים ספציפיות מעורבות, יש ערים מעורבות עתידיות ויש אזורים מעורבים

צביקה פוגל:  אני גרתי במיתר, זה אזור מעורב, הוא מוקף, מצד אחד לקייה, מצד אחד חורה, זה עיר מעורבת בגדול

צביקה פוגל:  אנחנו צריכים לתת את הדעת לעתיד

כפיר יהודה: אני יכול להגיד לך שאגף אסטרטגיה, גם אנחנו וגם המשטרה, עוקבים אחרי ההתפתחות של ערים מעורבות, אבל לא פחות גם אזורים מעורבים, כמו חוף הים בחדרה

צביקה פוגל: יפה מאוד

צביקה פוגל:  נכון מאוד

צביקה פוגל:  צריך לקחת את הדברים היפים שאנחנו לומדים פה ולדעת לחקות אותם

צביקה פוגל:  אנחנו נוציא את זה בסיכום שלנו, אבל צריך לראות שאנחנו באמת יודעים לחקות את זה

יאיר פרץ: אני אוסיף, בנושא של שינויי חקיקה, בפשיעה החקלאית עכשיו אנחנו עובדים עם הייעוץ המשפטי על הנושא של החמרת ענישה, קנסות מנהליים ונקווה שזה באמת יעבור

צביקה פוגל: קדימה, תעבירו את זה, זה עובר אצלנו בוועדה, אין בעיה

יאיר פרץ: כן, זה על אותו קונספט

צביקה פוגל: כן, בוודאי

צביקה פוגל:  עוד מישהו רוצה לומר משהו? חברים, כל הכבוד לכם, באמת אין לי שום מילה שיכולה לתאר את תחושת הביטחון שאני יוצא מפה

צביקה פוגל:  אני אמרתי את זה בדברי הפתיחה, עכו זה אחד המקומות שאני בא אליהם לבלות יותר מהכול, אני גר באזור, אני גר במשמר הירדן, וכשאתה בוחר לעצמך לאן אתה הולך לאכול אז אחד המקומות שאנחנו מחליטים לאכול דגים אז אנחנו רק צריכים להחליט באיזה מסעדה בעכו, וכשאנחנו רוצים קצת להינפש אז אנחנו גם באים לכאן

צביקה פוגל:  כך שבהחלט כיף לראות את זה וכיף לשמוע את התהליכים שנעשו כאן

צביקה פוגל:       ואנחנו ניקח את מה שלמדנו כאן ונעביר את זה גם למקומות האחרים

צביקה פוגל:  מה שראוי לחקות או מה שאפשר לחקות שיחקו, איפה שאנחנו נוכל לעזור, לפחות מהדברים שעלו בשיחה עם המנכ"ל ומה שהבנתי קצת מאלי ומדביר, אז אנחנו נשתדל לתת יד להעלות פה את רמת הביטחון האישי, כי על זה אני באופן אישי חתום מתוקף תפקידי

צביקה פוגל:  תודה רבה שטרחתם, תודה רבה לכם

צביקה פוגל:           (בהמשך הסיור)     

מאיר דוידסון: - - - מבחינת החוויה שלנו שהאורחים מעורבבים ממש בתוך השכונה

מאיר דוידסון:  אתם באתם בסמטה שהיא המסדרון של המלון, מדי פעם יש חדרים, פה ארבעה, פה חמישה, פה שניים, ככה מפוזר, האורחים מגיעים לכאן, נכנסים לכאן, פה זה הלובי, יש לנו גם בר וקפה, מתקבלים כאן, יש פה את הקבלה, מפה אני מקבל את האנשים ומפה יוצאים, מעבירים אותם לחדרים

מאיר דוידסון:  נכון להיום יש לנו 14 חדרים פעילים, היו לנו 20, היה לנו קצת קיצוץ, אבל הכול יחזור

צביקה פוגל: איפה אורח שמגיע אליך מחנה את הרכב?      

מאיר דוידסון: שאלת השאלות

צביקה פוגל: אני התכוננתי לשאלה הזו

מאיר דוידסון: אין לנו היום פתרון כמו שצריך לחניה, העיר העתיקה צריכה פתרון עומק לעניין הזה

מאיר דוידסון:  זאת עיר עתיקה שיש בה חיים, יש פה אנשים שחיים כאן, אני חושב שרמת החיים שלהם מאוד השתפרה במהלך עשר או 15 השנים האחרונות, אז ממשפחות שיש פה מכונית אחת למשפחות עם שלוש-ארבע מכוניות

מאיר דוידסון:  אנשים שבאים לבקר משפחות כאן ממלאים את העיר, אין פה מספיק מקומות חניה בפנים

מאיר דוידסון:  צריך פתרון אמיתי של מקום חניה בחוץ עם שאטלים

מאיר דוידסון:       העיר הזאת הפכה להיות בשנים האחרונות עיר תיירותית ברמה בין-לאומית יפהפייה שאין ספק שהדבר המרכזי אחרי המון דברים שעשו פה בתשתיות ובסדר, הדבר המרכזי שעומד על הפרק זה שני דברים, לדעתי, זה הנושא של החניה והנושא של קליטה סלולרית בעיר העתיקה, שיש לזה גם משמעות ביטחונית וגם משמעות תיירותית

צביקה פוגל: יכול להיות שאני אוכל לעזור לך בזה

צביקה פוגל:  נתנאל, תרשום בבקשה את הנושא של קליטה סלולרית בעיר

מאיר דוידסון: יופי

מאיר דוידסון:  עכשיו נעלה

מאיר דוידסון:          (בהמשך הסיור)     

מאיר דוידסון: זה סיכון שעומד על הפרק הרבה מאוד

מאיר דוידסון:  קודם כל שואלים מה היה פה, רוצים לדעת מה קרה בדיוק בלילה ההוא, אנשים רוצים לשמוע את הסיפור, איך זה השפיע עלינו, איך זה השפיע על היחסים שלנו עם השכנים

מאיר דוידסון:  וזה מאוד אכפת, ודרך אגב, עלינו זה מאוד משפיע כל השיח שקורה סביב הדבר הזה, בגלל שהייתה קפיצה אדירה מ-2014-15 עד 2021 בתדמית של עכו כעיר תיירותית, גם לישראלים, לא רק לאלה שבאים מחו"ל והמכה שזה עשה מבחינה תדמיתית לעיר היא המכה המשמעותית ביותר

מאיר דוידסון:       למרות זאת, ובתור מי שהפסיד פה הרבה כסף בגלל הדבר הזה, אני עדיין אומר שזה כמו מחלה שבגלל שקרה האירוע המחלה צפה, עלתה על פני השטח, ולשמחתי הרבה תפסנו אותה והיא טופלה וצריך להישאר בהשגחה ולעשות ביקורת מדי פעם

מאיר דוידסון:  אבל אין ספק שמבחינת מה שקרה פה בתקופה הזאת אנחנו מדברים על חוסר משילות שהיה פה לאורך כל השנים

מאיר דוידסון:       אני אתן לך דוגמה, יש משהו שסוף סוף היום אני יכול לשים אותו על השולחן

מאיר דוידסון:  שנים כל פעם שהייתי אומר תחנת סמים היו אומרים ששש, אל תדבר, ששש

מאיר דוידסון:  תחנות סמים זה הגנרטור של הפשע

מאיר דוידסון:  אני אומר לך את זה בתור מי שגר פה, אני רואה פה את הילדים

צביקה פוגל: ברור, ברור

מאיר דוידסון: ילד בן 8 שיש לו אופניים הופך להיות בלדר סמים

מאיר דוידסון:  הילד הזה תוך שנה יש לו בכיס יותר כסף ממה שההורים שלו היו נותנים לו אם היו נותנים לו דמי כיס, ולפעמים יש לו יותר כסף ממה שיש להורים שלו אחרי שנתיים-שלוש, ופתאום לך תשתלט על ילד בן 12 שיש לו אופניים חשמליים שהוא קנה לעצמו, שיש לו אפשרות ללכת לקנות מה שהוא רוצה, שלחבר שלו יש אקדח, מי יכול לדבר איתו בכלל? ההורים היחידים שמצליחים להוציא פה ילדים מחונכים, ויש כאלה, ילדים טובים ומחונכים, זה הורים שמצליחים להחזיק את הילדים שלהם - - -     

צביקה פוגל: קותי, אתה מבין את המסלול לפשע? מאופניים זה מתחיל

צביקה פוגל:  מדהים

מאיר דוידסון: אחרי בית הספר, עם אופניים ב-20 שקל, ב-40 שקל

מאיר דוידסון:  קפוץ, תביא, לך תביא, תחזיר לי, תגיד לי מה קורה שם, תודיע לי אם מגיעה ניידת

מאיר דוידסון:  וזה המודלים לחיקוי, הרי מי המודל לחיקוי? זה העבריין שמסתובב ברחוב והוא השולט

יניב אשור: איפה הכסף? שהוא עם המיתוגים הנכונים ועם הרכב הנכון, אז יש לאיפה לשאוף

יניב אשור:  ככה זה נראה

צביקה פוגל: עם זה נאבקתי חמש שנים

צביקה פוגל:  יניב, חמש שנים בתור ראש רשות, כשהמודל לחיקוי זה אלה שיש להם נשק ו-BMW

מאיר דוידסון: ועשית שם עבודה מדהימה, הצלחת להביא שם קידום אדיר, גם בנושא של הבגרויות

צביקה פוגל: והכול נהרס ביום שעזבתי

מאיר דוידסון: זה מה שאמרתי קודם, צריך לתחזק את זה

צביקה פוגל: לחלוטין, זה הלקח

יניב אשור: אנחנו תמיד אומרים את זה

מאיר דוידסון: פה הייתה הרשימה, אני הייתי כמו תוכי מדקלם רשימה של 1,000 שצריכים להיכנס מאחורי סורג ובריח

מאיר דוידסון:  חבורה של ילדים ממשפחה שמבחינת רמת המשפחות פה היא הנמוכה ביותר ניהלו פה את העיר הזאת

מאיר דוידסון:  לפי דעתי, בהסתכלות אחורה מה בדיוק קרה פה, מה קרה מההתפרצות, הרי אין פה סיבה שתהיה בעצם את ההתפרצות הזאת שהייתה ב-21', לפי דעתי זה מי בעל הבית, מי שולט ברחובות, והם אמרו: אנחנו שולטים ברחובות

יניב אשור: לא משנה שמות, היה שלב מסוים של אנחנו שולטים עד לפה, המאורעות נתנו הזדמנות להרחיב את גבול הטריטוריה, להגיד: אני נכנס גם אליך, שאתה גר פה

יניב אשור:  מה שהם לא העזו כל הזמן

יניב אשור:  הם העזו בניסיון כזה וכזה, כזה כזה כזה, ואם אחד היה מתכופף הייתה ציפייה שכל השאר יתכופפו, ואז האירועים האלה באו לידי ביטוי

יניב אשור:  פה בעכו העתיקה, בזמן המלחמה הלאומנית, בסד"צ הלאומני שם, באותה אצטלה אמיתית כל מה שראית, הראיתי לו גם את המדרגות, את הסרטונים של ההצתות, הם באו לפה, למקומות של העסקים היהודים רק מפני שהם יהודים ורק כי יש פוטנציאל כלכלי לקבל אותו, כל השאר לא עניין אותו

יניב אשור:  אם הוא היה גר פה ולא היה לו עסק לא היו שורפים אותו

מאיר דוידסון: הם התחילו בסמלים

מאיר דוידסון:  למה הם חירבו את אורי בורי? כי אורי בורי זה סמל

מאיר דוידסון:  אז הם התחילו באורי בורי וברגע שהם ראו, אה, את אורי בורי שורפים, יאללה חגיגה

צביקה פוגל: בוא נשרוף גם את דוידסון

מאיר דוידסון: כן

מאיר דוידסון:  שלושה-ארבעה ימים שהייתה פה חפלה, כל ערב כשירד הלילה מסתובבים, עושים מה שבא להם, אף אחד לא מפריע להם, שום דבר

מאיר דוידסון:  האמירה הייתה: הרחובות שלנו

מאיר דוידסון:  זאת הייתה האמירה, ובמידה רבה זה המזל שלנו, כי אם אנחנו עכשיו לא היינו תופסים את זה ואומרים: חבר'ה, התבלבלתם, זה אנחנו, זה הרחובות שלנו, אז באמת היינו מפסידים

מאיר דוידסון:       אז התחלתי להגיד משהו על תחנות הסמים

מאיר דוידסון:  תחנות הסמים האלה, הם קודם כל עשו עבודה מדהימה

מאיר דוידסון:  בתקופה הזאת, כבר שנה וחצי, הנושא של ה'סייף סיטי', הנושא של גלי המעצרים, החיפושים שממשיכים פה אחת לכמה זמן, מתלבשים על מקומות, מוציאים דברים, רואים שהמידע קיים בשטח

מאיר דוידסון:  יש הרגשה שיש בעל בית ששולט

מאיר דוידסון:  אני מסתובב בין הערבים ומדבר על זה, אני לא מחדש שלהם זה חשוב לא פחות משזה חשוב לנו

יניב אשור: יותר

מאיר דוידסון: יותר

מאיר דוידסון:  הם אומרים לי: תקשיבו, יופי, את העבריינים הגדולים, לא נראה אותם פה, שנתיים, חמש, עשר, 15, דור חדש צומח כבר

מאיר דוידסון:  אתה רוצה לדעת איפה הדור החדש? הוא מסתובב ברחובות ב-11, 12 בלילה

מאיר דוידסון:  תתפסו אותם, למה אתה ברחוב? למה אתה מסתובב? בוא לתחנה, נתקשר לאבא שלך אם זה בסדר שאתה בחוץ, אם הוא יודע מה אתה עושה

מאיר דוידסון:  להדגיש שיש בעל בית, שיש אבא

מאיר דוידסון:  זה הבסיס

מאיר דוידסון:  ותחנות הסמים זה משהו שצריך לתת הנחיה, חבר'ה, העיר הזו – אני יודע שאי אפשר להעלים את זה

יניב אשור: אני אתרגם את מה שהוא אומר, כי כשהוא אומר את זה לאנשי המשטרה, הם מסתכלים בסוף על סל הסמכויות שקיים אצלם

יניב אשור:  אם יעשו תיקוני חקיקה על המשמעויות של הפעלת דירת מגורים בתור תחנת סמים והסמכות שיש, כמו הסמכות של כל מקום אחר שצריך לקחת את הדירה מה שנקרא לטובת המדינה

צביקה פוגל: חילוט, כן

יניב אשור: לעשות פעולות של חילוט, פעולות אמיתיות שנותנות את ה – היום הם לא יכולים להיכנס ולתפעל בתוך תחנת סמים אם אין לו את העזרה של הרשות, עזרה של זה ועזרה של זה ושל זה, ועדיין בתוך דירת מגורים אתה לא תוכל ל - - -     

צביקה פוגל: יניב, תעבירו לנו את מה שאנחנו רוצים, נחוקק את זה

יניב אשור: אם עושים תיקון חקיקה, שהמשטרה היא הבוס שמנהלת את התהליך אתה תראה שינוי משמעותי

צביקה פוגל: אתה יודע מה אישרנו אתמול? אישרנו אתמול למשטרה להיכנס לבית ללא צו של בית משפט, לחפש נשק או לקחת מצלמה

צביקה פוגל:  זה לא היה עד היום

צביקה פוגל:  אישרנו אתמול חילוט, חילוט על נשק, לא על סמים, אישרנו את זה אתמול

צביקה פוגל:  אנחנו עושים דברים נהדרים, רק תעבירו לנו מה אתם רוצים

צביקה פוגל:  אני לא יכול לנחש הכול, אני ניזון מכם, תעבירו לי

יניב אשור: בגלל זה הסיורים שלך, כשאתה מסתובב

יניב אשור:  המודל פה הוא מודל טוב, יש דברים שהמדינה צריכה להתערב בהם, אני לא יכול להגיד לך כנציג המשטרה, אני יכול להגיד לך איפה המצוקות שלהם שאני מנסה לעזור להם

צביקה פוגל: ברור, תגיד לי גם

יניב אשור: בתיקון חקיקה נכון זה עולם אחר, הילדים פה לא יסתובבו

צביקה פוגל: איך הקשר שלך עם המשטרה?      

מאיר דוידסון: מצוין, קשר טוב, הכי טוב שיכול להיות

מאיר דוידסון:  אני רוצה עוד מילה אחת, הנושא של ה'סייף סיטי' והמצלמות

מאיר דוידסון:  המבחן הבא שלנו זה הרמדאן שמתקרב ובא עלינו במהירות

צביקה פוגל: זה הרקע שהביא אותי לכאן

מאיר דוידסון: יש לנו רמדאן ויש ערי לוויין של הרמדאן, שזה יום העצמאות, יום הזיכרון, עיד אל פיטר

צביקה פוגל: כל האירועים בירושלים, הכול משפיע גם פה, אני יודע

מאיר דוידסון: זה מבחן שהולך להיות פה

מאיר דוידסון:  המצלמות, הפרויקט הזה, אני יודע, יש מכרזים, המצלמות זה שובר שוויון

מאיר דוידסון:  חייבים לתת פה גז, לגמור את זה לפני הרמדאן, זה קריטי

מאיר דוידסון:  לפי דעתי, אנשים חושבים שאני משוגע, אנשים חושבים שהערים המעורבות זה הבעיה, לפי דעתי הערים המעורבות זה הפתרון

מאיר דוידסון:  אני מאמין בערים מעורבות

מאיר דוידסון:  אני חושב שהדרך היחידה לייצר פה עתיד זה לחיות בערים מעורבות

מאיר דוידסון:  מה שיוצר את הסיטואציה המשונה נורא שיש פה היום בחברה הישראלית זה דווקא ההפרדות האלה

צביקה פוגל: נכון, אין ספק בכלל

מאיר דוידסון: ותסתכל כמה בחברה הערבית, יש לך רופאים, מנתחים, עורכי דין, שופטים, רואי חשבון, אנשים נהדרים, אנשי עבודה טובה, יש קהל, ציבור, שרובו מאוד מאוד חיובי, אבל אם הוא נמצא במקומות שמבחינת מדינת ישראל בסופו של דבר, בכל 70 ומשהו שנות קיומה, זה תמיד החצר האחורית, המקום הכי פחות מעניין, אז ההבדל בין הרופא המנתח שיוצא מבית חולים רמב"ם ונוסע לבית שלו בכפר בגליל לבין הרופא שנוסע לדניה בחיפה אחרי הצהריים, ההוא בדניה בחיפה רואה טלוויזיה והילדים שלו מסתובבים ויוצאים לבלות וההוא, הילדים שלו לא יכולים לצאת מהבית בגלל שיירו בהם ברחוב והוא לא יכול לעשות שום דבר אם באים אליו ודורשים ממנו פרוטקשן וזה קורה

צביקה פוגל: וגם חלק מהילדים שלהם הם עם אופניים

מאיר דוידסון: וחלק מהילדים שלהם עם אופניים

מאיר דוידסון:  אז אני אומר, הדרך למנוע את הדבר הזה – תשמע, כשהגעתי לפה, בשבוע הראשון שהגעתי לפה, יש פה תחנת סמים, היא כבר פחות פעילה, בתחילת הרחוב שלי, בא הבעלים ואומר לי: איזה טוב שבאת לפה, אמרתי לו למה? עכשיו אני יכול להתחתן, אמרתי לו: אתה חייב להסביר לי את הקטע הזה, הוא אומר: אתה הגעת לפה, יהודי, לא חשוב, יהודי אחד, פתאום יסתכלו עלינו, עכשיו יסתכלו עלינו, עכשיו אני יכול להתחתן, להוליד ילדים

מאיר דוידסון:  הוא אומר לי: אני, עם כל מה שאני עושה פה, עם מה שאני מתפרנס, אני לא רוצה, לא להתחתן, לא להביא לעולם הזה ילדים כי אני לא אוכל לחנך אותם, הוא ייצא כמוני

מאיר דוידסון:  כך הוא אומר לי: אתה הגעת לפה, יש לי סיכוי

צביקה פוגל: אין ספק

צביקה פוגל:  ואם נצליח להחיל את השינוי התרבותי הזה הוא יקרה

מאיר דוידסון: בדיוק, וכדי שזה יקרה, הבסיס, כמו שמגיע מורה חדש לכיתה, דבר ראשון שהוא עושה זה קודם כל הוא עושה סדר

מאיר דוידסון:  אחרי שהוא מתחיל ללמד הוא עושה סדר ומסביר שיש פה בעל בית ויש החטא ויש עונשו ויש יראת הגדול, יראת המורה, ואם אין את הדבר הזה הוא לא יכול לעשות שום דבר

צביקה פוגל: זה נהדר שאתה מסתכל על זה מנקודת המבט של המורה, כי אני מסתכל על זה מנקודת המבט של התלמיד, מה הדבר הראשון שהוא עושה? בודק את הגבולות של המורה

מאיר דוידסון: בודק את הגבולות, וברגע שאין גבולות, יודעים שאפשר לצחוק עליו ולצעוק עליו וברגע שהוא מקבל בבית גיבוי מההורים שהמורה הוא סתם אפס, אז מה הסיכוי של המורה ללמד אותו לכתוב ולקרוא?      

צביקה פוגל: תודה רבה על האירוח

צביקה פוגל:  אני מבטיח לך שאני אבוא להתארח אצלך, בתנאי אחד, אין הנחה

מאיר דוידסון: בסדר גמור, אין בעיה, בכיף